**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Φεβρουαρίου 2025, ημέρα Τετάρτη και ώρα 10.20΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας» (4η συνεδρίαση – β΄ανάγνωση).

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κύριος Κωνσταντίνος Τσιάρας, ο Υφυπουργός Αγροτικής Ανάπτυξης και Τροφίμων, κύριος Διονύσιος Σταμενίτης, ο Υφυπουργός Αγροτικής Ανάπτυξης και Τροφίμων, κύριος Χρήστος Κέλλας καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Βέττα Καλλιόπη, Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Συνεχίζουμε την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας». Είναι η 4η συνεδρίαση της Επιτροπής που διατίθεται για τη β΄ ανάγνωση του νομοσχεδίου.

Πριν δώσω τον λόγο στους Εισηγητές και στους Ειδικούς Αγορητές, θα δώσω τον λόγο στον Υπουργό, κ. Τσιάρα, για λίγα λεπτά, για κάποιες ανακοινώσεις σχετικές με το νομοσχέδιο.

Παρακαλώ, κύριε Υπουργέ. Έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε. Καλημέρα σας, κυρίες και κύριοι συνάδελφοι.

Θεώρησα αναγκαίο να πάρω εκ των προτέρων τον λόγο για να γίνουν κάποιες διευκρινίσεις σε σχέση με αυτά που είχαμε πει στην τελευταία συνεδρίαση και σε σχέση με κάποιες αλλαγές οι οποίες ενδεχομένως θα δημιουργήσουν και ένα διαφορετικό τοπίο σε ό,τι αφορά τις αιτιάσεις των αξιοτίμων κυρίων συναδέλφων κατά τη β΄ ανάγνωση.

Σας είχα πει ότι το θέμα των Διεπαγγελματικών Οργανώσεων θα το ξαναβλέπαμε και, βεβαίως, αυτό έγινε. Μόλις προχθές ο παριστάμενος Υφυπουργός, μαζί με τον κ. Κέλλα και τον Γενικό Γραμματέα κ. Στρατάκο, είχαν τη δυνατότητα να δουν τις διεπαγγελματικές και να δούμε ένα προς ένα τα σημεία των διατάξεων πάνω στα οποία είχαν διατυπωθεί κάποιες ενστάσεις. Θα σας πω ότι, όταν είχε τεθεί το νομοσχέδιο σε δημόσια διαβούλευση δεν είχαμε κάποιες προτάσεις αλλαγών προκειμένου να τις συμπεριλάβουμε, ούτως ώστε να μην υπάρχει κάποιο ζήτημα. Ωστόσο, επειδή πιστεύω ότι η νομοθετική διαδικασία είναι μια ζώσα λειτουργία η οποία πρέπει κάθε φορά να λαμβάνει υπόψη της και αυτά τα οποία κατατίθενται γενικότερα σε αυτό το πλαίσιο του διαλόγου και της διαβούλευσης και της ακρόασης των φορέων, γι’ αυτόν τον λόγο και έχουμε δεχθεί να βρεθούμε σε ένα κοινό τόπο με το σύνολο των Διεπαγγελματικών Οργανώσεων και να σας προαναγγείλω κάποιες νομοτεχνικές βελτιώσεις οι οποίες θεωρώ ότι πλέον λύνουν οποιοδήποτε πρόβλημα και απαντούν σε οποιαδήποτε απορία.

Πρώτον, λοιπόν, διευκρινίζουμε ότι σε σχέση με τις Διεπαγγελματικές Οργανώσεις, σχετικά με τις κοινοπραξίες, γιατί εκεί ετέθη, κύριε Χνάρη, το είχατε πει κι εσείς, ένα πολύ κρίσιμο ζήτημα, αποσαφηνίσουμε ότι πρόκειται για γνήσιες κοινοπραξίες οι οποίες δεν έχουν κερδοσκοπικό χαρακτήρα, δεν θα ασκούν εμπορική δραστηριότητα και θα εφαρμόζονται αναλόγως οι διατάξεις για την αστική εταιρεία.

Το δεύτερο, είναι ότι στη διάταξη για τις εισφορές σε μη μέλη διαγράφουμε την υποχρέωση υποβολής εκ μέρους των Διεπαγγελματικών Οργανώσεων ετησίου προγραμματισμού οικονομικών δραστηριοτήτων και οικονομικού απολογισμού στο Υπουργείο, γιατί και αυτό ήταν ένα θέμα το οποίο ετέθη κατά την ακρόαση των φορέων. Στο Εθνικό Συμβούλιο Διεπαγγελματικών Οργανώσεων επέρχονται νομοτεχνικές βελτιώσεις με αλλαγή της σύνθεσής του και απαλείφεται η υποχρέωση σύστασης αυτού στο Υπουργείο Αγροτικής Ανάπτυξης. Αρχικά, μας είχαν ζητήσει να μπουν στο οργανόγραμμα του Υπουργείου Αγροτικής Ανάπτυξης και μάλιστα, η λογική για την οποία υπήρχε ο όρος στη συγκεκριμένη περιγραφή ήταν απλά και μόνο αυτή. Από τη στιγμή που τώρα υπάρχει μια διαφορετική θέση νομίζω ότι δεν υπάρχει κανένα ζήτημα και ταυτόχρονα, το Εθνικό Συμβούλιο θα εισηγείται στο Υπουργείο θεσμικά ζητήματα.

Νομοτεχνική βελτίωση στο άρθρο 9 για την υγειονομική ταφή των νεκρών ζώων σε περίπτωση αδυναμίας ορισμού χώρου ταφής από τους Δήμους, δύναται μετά από Εισήγηση και όχι εντολή της αρμόδιας Κτηνιατρικής Υπηρεσίας να ορίζεται ο χώρος, κύριε Κόκκαλη, για να μην υπάρχει εκεί κάποιου είδους παρεξήγηση. Υπάρχουν κάποιες πολύ μικρές επίσης νομοτεχνικές βελτιώσεις τόσο στα διαχειριστικά σχέδια βόσκησης όσο και στο άρθρο 17. Νομίζω ότι αυτό που έχει μεγάλη αξία είναι να αναγνωρίσουμε το γεγονός ότι με διάλογο και με ανοικτή διάθεση βρήκαμε τον κοινό τόπο με τις Διεπαγγελματικές Οργανώσεις, δεν ξέρω κύριε Πρόεδρε αν έχει έρθει σε εσάς κάποια δήλωση εκ μέρους των Διεπαγγελματικών Οργανώσεων, γιατί σε εμάς τουλάχιστον ήρθε. Προφανώς πρέπει να έρθει και σε εσάς θεσμικά ούτως ώστε να ενημερώσετε το Σώμα σε σχέση με τη συμφωνία που υπάρχει για τα συγκεκριμένα ζητήματα ούτως ώστε να μην υπάρχει κανένα απολύτως πρόβλημα.

Σας προαναγγέλλω ότι, στην τροπολογία που θα συζητήσουμε αύριο υπάρχουν θέματα τα οποία αφορούν, όπως σας είχα πει, το κτηνιατρικό επίδομα μιας και οι κτηνίατροι έδωσαν έναν πολύ μεγάλο αγώνα κατά την περίοδο της πανώλης και μετέπειτα της ευλογιάς και θεωρώ ότι η ελληνική πολιτεία πρέπει να σταθεί με έναν γενναίο τρόπο και με ευγνωμοσύνη απέναντί τους, μιας και οι άνθρωποι αφενός μεν μέσα από ένα «εντέλλεσθε» άφησαν τις οικογένειες τους και τις διακοπές τους, αφετέρου βρέθηκαν σε ένα πολύ δύσκολο πεδίο με πολύ υψηλές θερμοκρασίες προκειμένου να διεκπεραιώσουν όλα αυτά τα ζητήματα. Τουλάχιστον φαντάζομαι πως γνωρίζετε ότι για την πανώλη η διαχείριση από την πλευρά της ελληνικής πολιτείας ήταν τέτοια ώστε να λάβουμε και τα εύσημα της Ευρωπαϊκής Επιτροπής.

Η άλλη τροπολογία αφορά σε ρυθμίσεις σχετικές με τον ΕΛΓΑ και αφορούν σύναψη συμβάσεων προσωπικού ορισμένου χρόνου, μιας και υπάρχει ένα ζήτημα στελέχωσης του ΕΛΓΑ και πρέπει να το λύσουμε το συντομότερο δυνατό χρονικό διάστημα. Επίσης αφορά -και ουσιαστικά περιμένουμε μια ολοκλήρωση της συμφωνίας από το Υπουργείο Ναυτιλίας- την εξέταση κάποιων αλιευτικών προσφυγών και αυτό είναι ένα ζήτημα που πρέπει να λυθεί το συντομότερο δυνατόν. Τέλος, σε ότι αφορά το Υπουργείο Αγροτικής Ανάπτυξης που η συγκεκριμένη διάταξη συνδέεται και με το Υπουργείο Ενέργειας και Περιβάλλοντος και αφορά, κύριε Κόκκαλη, στο θέμα το οποίο ετέθη πάρα πολλές φορές, το πώς θα μπορέσει να προχωρήσει το Net Metering, δηλαδή, να εγκατασταθούν φωτοβολταϊκά μόνο για την παραγωγή ενέργειας των αγροτών και αυτό είναι ένα μεγάλο ζήτημα, μιας και υπήρχαν σε εκκρεμότητα πολλές αιτήσεις, οι οποίες έπρεπε να καλυφθούν αλλά τουλάχιστον μέσα από μια νομοθετική ρύθμιση, η οποία θα έδινε αυτή τη δυνατότητα στη συγκεκριμένη κατεύθυνση.

Αυτά ήθελα να πω και βεβαίως αύριο στην Ολομέλεια θα υπάρξει συνολική συζήτηση επί του νομοσχεδίου, επί των θεμάτων που προφανώς και σήμερα ενδεχομένως οι κύριοι συνάδελφοι της Αξιωματικής Αντιπολίτευσης θα θέσουν αλλά και όσα άλλα γενικότερα ζητήματα που από συναδέλφους Βουλευτές μπορούν να τεθούν.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ο κύριος Μεταξάς έχει ζητήσει τον λόγο και να σας ενημερώσω πως θα ήθελα και εγώ για ένα λεπτό τον λόγο να κάνω δύο επισημάνσεις στον κύριο Υπουργό.

Τον λόγο έχει ο κύριος Μεταξάς.

**ΒΑΣΙΛΕΙΟΣ ΚΩΣΤΑΝΤΙΝΟΣ ΜΕΤΑΞΑΣ (Ειδικός Αγορητής της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Υπουργέ σχετικά με το επίδομα που αναφέρατε, έρχομαι να ρωτήσω αν αφορά μόνο τους κτηνιάτρους ή αφορά και τις υπόλοιπες ειδικότητες; Το λέω γιατί βλέπω μία ανακοίνωση της Πανελλήνιας Ομοσπονδίας, είπε θα συναντηθείτε, αφορά και τις υπόλοιπες ειδικότητες, έτσι;

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Μάλιστα. Κύριε Κόκκαλη θέλετε να προσθέσετε κάτι;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Αν έχετε την καλοσύνη, κύριε Υπουργέ, να επαναλάβετε λίγο αυτά που είπατε για την κοινοπραξία. Τι ακριβώς είπατε;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Έχει κάποιος άλλος συνάδελφος ερώτημα για τα όσα είπε ο Υπουργός;

Τον λόγο έχει ο κύριος Υπουργός.

**ΚΩΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):**

Κύριε Μεταξά, καταρχήν να σας πω ότι το επίδομα αφορά σε όλους αυτούς που είχαν εμπλακεί στη διαδικασία της αντιμετώπισης της πανώλης, που σημαίνει τους κτηνιάτρους, τους εργαστηριακούς και βεβαίως το προσωπικό που με πραγματική αυταπάρνηση έδωσε έναν τεράστιο αγώνα. Αυτή είναι η θέση μας κι αυτή είναι η εξέλιξη, η οποία θα υπάρχει αύριο με τη συγκεκριμένη νομοθετική ρύθμιση.

Κύριε Κόκκαλη υπήρξε ένα ζήτημα για το θέμα του όρου της κοινοπραξίας από την πλευρά των Διεπαγγελματικών Οργανώσεων. Αυτό το οποίο θα περιγράφεται στη νομοτεχνική βελτίωση είναι ότι θα αφορά μόνο σε κοινοπραξίες που δεν θα έχουν κερδοσκοπικό χαρακτήρα -και το ξεκαθαρίζουμε αυτό- και δεν θα ασκούν εμπορική δραστηριότητα και θα εφαρμόζονται ανάλογα οι διατάξεις για την αστική εταιρεία. **Με την ίδια λογική, φαντάζομαι να καταλαβαίνετε ότι οι κοινοπραξίες είναι και διεπαγγελματικές. Άρα, λοιπόν, το ξεκαθαρίζουμε γιατί ο φόβος από την πλευρά των διεπαγγελματικών ήταν η εμπλοκή κοινοπραξιών, οι οποίες θα είχαν εμπορικό χαρακτήρα και είναι ένα σημείο στο οποίο συμφωνήσαμε απολύτως μαζί τους, προκειμένου να διευκρινιστεί.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε κύριε Υπουργέ.**

**Θα μου επιτρέψετε, κυρίες και κύριοι συνάδελφοι, να καταθέσω και ως μέλος της Επιτροπής δύο παρατηρήσεις πριν δώσω τον λόγο στους Εισηγητές.**

**Κύριε Υπουργέ, η ρύθμιση για τα «κόκκινα» δάνεια της PQH, που περιλαμβάνεται στο υπό συζήτηση νομοσχέδιο, αναμένεται από τον αγροτικό κόσμο εδώ και αρκετό καιρό και θέλω να είμαι αισιόδοξος. Οι πληροφορίες μου λένε ότι στη διαχείριση αυτών των «κόκκινων» δανείων, που αφορούν παραγωγούς και συνεταιριστικά σχήματα, θα υπάρξουν γενναίες ρυθμίσεις. Αν όχι, εμείς και ο αγροτικός κόσμος που είμαστε εδώ, βλέπουμε πως είναι μια τελευταία ευκαιρία για τη ρύθμιση των «κόκκινων» δανείων της PQH. Στο πλαίσιο αυτό θα ήθελα να σας παρακαλέσω, ενόψει της αυριανής συζήτησης στην Ολομέλεια, να δείτε, τι δυνατότητα υπάρχει ώστε να προβλεφθεί μια επαναδιαπραγμάτευσης όσων, κυρίως στην περιοχή της Θεσσαλίας, υπέστησαν καταστροφές από την κακοκαιρία των 2 τελευταίων ετών, και προκειμένου να εισπράξουν τις ασφάλειές τους, που είχαν μεριμνήσει να τις κάνουν, έπρεπε να ρυθμίσουν τις οφειλές τους προς στην PQH, με αποτέλεσμα η ρύθμιση να είναι πολύ «σφιχτή» και να απέχει από τις προθέσεις τις δικές σας και του νομοσχεδίου όπως τις πληροφορούμαστε τώρα. Με άλλα λόγια, αυτοί οι άνθρωποι έκαναν κακές ρυθμίσεις.**

**Επιπλέον, με θλίψη παρατήρησα, το έχω καταθέσει και στον δημόσιο διάλογο και στην Επιτροπή μας, κατά το τελευταίο διάστημα από την ώρα που κάναμε κάποιες ανακοινώσεις ότι επίκειται ρύθμιση των «κόκκινων» δανείων της PQH, επειδή ήμουν αυτός που έκανα την ανακοίνωση μετά τη συνάντησή μου με τον Υπουργό Επικρατείας -τότε συζητούσαμε με την Κυβέρνηση, εσείς κύριε Υπουργέ, για αυτή τη μεγάλη ρύθμιση που έρχεται τώρα- η PQH έδειξε μια εισπρακτική «ένταση» θα έλεγα για να μην τη χαρακτηρίσω διαφορετικά, και εν πάση περίπτωση έχει στείλει και ορισμένα χαρτιά, έχουν ανακοινωθεί και ορισμένοι πλειστηριασμοί.**

**Κύριε Υπουργέ, επειδή καταλαβαίνω ότι η αναδρομική νομοθέτηση μπορεί να μην συνηθίζεται, να μην προβλέπεται, να απαγορεύεται από το Σύνταγμά μας και από τις κοινοβουλευτικές μας συνήθειες, όμως πιστεύω ότι μπορεί στην υπό συζήτηση διάταξη να δοθεί η δυνατότητα στον διαχειριστή των «κόκκινων» δανείων ή η προτροπή ή η δυνατότητα για επαναδιαπραγμάτευση όσων διαπραγματεύτηκαν την τελευταία χρονιά, εντός του 2024, που είναι μια χρονιά που εμπεριείχε τον απότοκο όλων των καταστροφών. Πιστεύω πως αυτό θα κάνει ακόμα πιο δίκαιη τη ρύθμιση.**

**Και το δεύτερο σημείο, το οποίο θα ήθελα να θέσω υπόψη σας, είναι τι γίνεται με τις περιπέτειες των μελών των Διοικητικών Συμβουλίων των συνεταιριστικών σχημάτων. Το 2020 η δική μας Κυβέρνηση, η Κυβέρνηση της Νέας Δημοκρατίας, είχε δώσει μια 5ετή αναστολή σε όλα αυτά που υπήρξαν, αν θέλετε, συνέπειες μιας κακής πορείας του συνεταιριστικού συστήματος, με αποτέλεσμα πολλοί άνθρωποι να έχουν δεσμευμένες τις περιουσίες τους, να κινδυνεύουν με ποινικές συνέπειες και γενικότερα να βρίσκονται αιχμάλωτοι, επειδή θέλησαν να προσφέρουν στο κοινωνικό σύνολο και στο συνεταιριστικό κίνημα. Πρέπει αυτό το θέμα να λήξει οριστικά. Ξέρω ότι το «βλέπετε» θετικά αλλά οφείλω, από αυτό το βήμα κύριε Υπουργέ, να πω ότι οι αντιρρήσεις που προβάλλονται από Οργανισμούς του Δημοσίου –για παράδειγμα ο ΕΦΚΑ- στηριζόμενες στο ότι μια οριστική ρύθμιση θα οδηγήσει σε απώλεια εσόδων, είναι έωλες. Κατά την άποψή μου, ο ΕΦΚΑ θα πρέπει να εξηγήσει πόσα χρήματα εισέπραξε ως ασφάλιστρα από όλον αυτόν τον κόσμο που είναι συνεταιρισμένος μέχρι σήμερα για να είναι κάπως πειστική η διαφωνία του και κυρίως, αν σκέφτονται με βάση τη λογική και με βάση τα πραγματικά οικονομικά κριτήρια, να μας πουν πόσα έσοδα χάνει ο ΕΦΚΑ από την αιχμαλωσία τόσων ανθρώπων και από τον περιορισμό του κύκλου εργασιών και των δεσμευμένων περιουσιών.** Μια τέτοια μελέτη δεν έγινε ποτέ, κύριε Υπουργέ. Να μας πουν τι χάνουν, όχι τι θα χάσουν από αυτό που δεν έχουν εισπράξει ποτέ. Αυτό λέω, το σημειώνω και θα σας παρακαλούσα να τα λάβετε σοβαρά υπόψη σας.

Ευχαριστώ, και να περάσουμε στον κύκλο των τοποθετήσεων των Εισηγητών και Ειδικών Αγορητών.

Κύριε Υπουργέ, έχετε ζητήσει τον λόγο;

**ΚΩΝΣΤΑΝΤΙΝΟΣ ΤΣΙΑΡΑΣ ( Υπουργός Αγροτικής Ανάπτυξης και Τροφίμων):** Για ένα λεπτό κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Παρακαλώ, έ**χετε τον λόγο.**

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα ήθελα να σας διαβεβαιώσω -τόσο εσάς, κύριε Πρόεδρε, όσο και το Σώμα- ότι και τα δύο αυτά θέματα απασχόλησαν και συνεχίζουν να απασχολούν την Κυβέρνηση. Θέλω να είμαι ειλικρινής απέναντί σας. Αφενός μεν, το να εξετάσουμε το θέμα πώς κάποιοι άνθρωποι, οι οποίοι μπήκαν νωρίτερα σε αυτή τη ρύθμιση, δεν θα τύχουν των ευνοϊκών ρυθμίσεων, με βάση τη διάταξη που ψηφίζουμε τώρα για τα «κόκκινα» δάνεια, είναι ένα ζήτημα. Καταλαβαίνει όμως κανείς ότι αναδρομικότητα σε νόμο, δεν μπορεί να υπάρχει. Θα δούμε με ποιο τρόπο ενδεχομένως θα μπορούσε αυτό να μπει σε μια λογική περαιτέρω ρύθμισης. Το δε άλλο ζήτημα...

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Υπουργέ, συγγνώμη που σας διακόπτω. Να δοθεί δυνητικά η δυνατότητα στο διαχειριστή, στον επόμενο διαχειριστή.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων**): Μα μόνο έτσι θα μπορούσε να γίνει. Δεν μπορεί να γίνει με άλλο τρόπο, το καταλαβαίνετε κι εσείς αυτό. Λέτε και τη λύση, την απάντηση. Αλλά και αυτό, όπως αντιλαμβάνεστε, χρειάζεται μια πολύ μεγάλη προεργασία σε πολλά και διαφορετικά επίπεδα. Το ζήτημα είναι πως σε ό,τι αφορά το δεύτερο θέμα που θέσατε, το θέμα των ποινικών και αστικών ευθυνών των μελών των Διοικητικών Συμβουλίων των Αγροτικών Συνεταιρισμών, σωστά επισημάνατε ότι αυτή η Κυβέρνηση είναι που νομοθέτησε από το 2020, προκειμένου να υπάρχει μια τέτοια αναστολή και γίνεται μια πολύ μεγάλη προσπάθεια. Υπάρχουν ωστόσο θέματα τα οποία άπτονται και του Υπουργείου Οικονομικών και του Υπουργείου Απασχόλησης τα οποία προσπαθούμε συνολικά να λύσουμε, διότι, αντιλαμβάνεστε ότι σε μια Πολιτεία η οποία πρέπει να λειτουργήσει με ισονομία απέναντι σε όλους τους πολίτες και απέναντι σε όλα τα ζητήματα, θα πρέπει να ληφθούν υπόψη όλες οι επιμέρους συνέπειες οι οποίες μπορεί να προκαλούνται. Θέλω όμως να σας διαβεβαιώσω ότι είναι στην πρόθεση της Κυβέρνησης να λήξει οριστικά και αυτό το ζήτημα και εργαζόμαστε προς αυτήν την κατεύθυνση.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστώ θερμά για την άμεση απάντηση, κύριε Υπουργέ.

Τον λόγο έχει ο Εισηγητής της Πλειοψηφίας, κ. Θεοφάνης Παππάς.

**ΘΕΟΦΑΝΗΣ (ΦΑΝΗΣ) ΠΑΠΑΣ (Εισηγητής Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κύριε Γενικέ Γραμματέα, αγαπητές και αγαπητοί συνάδελφοι. Ολοκληρώνεται σήμερα στην Επιτροπή μας, με τη β’ ανάγνωση, η συζήτηση του ερανιστικού νομοσχεδίου του Υπουργείου Αγροτικής Ανάπτυξης, το οποίο αύριο εισάγεται προς ψήφιση στην Ολομέλεια. Ένα νομοσχέδιο το οποίο συμβάλλει στην κάλυψη κάποιων νομικών κενών ή εκκρεμοτήτων μέσω της εισαγωγής μιας σειράς αναγκαίων ρυθμίσεων. Σκοπός και αντικείμενο του σχεδίου νόμου είναι ο εξορθολογισμός της αγροτικής οικονομίας μέσω της αναμόρφωσης του θεσμού των Διεπαγγελματικών Οργανώσεων, της στήριξης των τομέων της κτηνιατρικής, της γεωργίας και των τροφίμων, της αναβάθμισης των υπηρεσιών που παρέχουν οι εποπτευόμενους φορείς του Υπουργείου Αγροτικής Ανάπτυξης και Τροφίμων και του περιορισμού της κλιματικής αλλαγής στη γεωργία μέσω της συστηματικής καταγραφής των εκπομπών αερίων του θερμοκηπίου.

Όσον αφορά τις προτεινόμενες ρυθμίσεις για τις Διεπαγγελματικές Οργανώσεις, αυτές αποσκοπούν συνολικά στην αναμόρφωση του θεσμού μέσω τροποποίησης του ν.4647/2019. Συγκεκριμένα, διευρύνεται το πεδίο εφαρμογής των Διεπαγγελματικών Οργανώσεων καθώς εντάσσονται στο θεσμό οι τομείς της αλιείας και της υδατοκαλλιέργειας. Ρυθμίζονται επιμέρους ζητήματα που αφορούν τη νομική μορφή των φορέων που μπορούν να αναγνωριστούν ως Διεπαγγελματικές Οργανώσεις, μετά από τις τελευταίες αποσαφηνίσεις του Υπουργού, μέσω της διευκόλυνσης σύστασης, δημιουργίας και της λειτουργίας τους. Την επιβολή εισφοράς σε μη μέλη των εν λόγω οργανώσεων με την εισαγωγή μηχανισμών είσπραξης για τη χρηματοδότηση δράσεων που εξυπηρετούν το κοινό συμφέρον του κλάδου. Τη σύσταση Εθνικού Συμβουλίου Διεπαγγελματικών Οργανώσεων ως κεντρικό φορέα συντονισμού και συνεργασίας των οργανώσεων αυτών για τη διευκόλυνση του διαλόγου και την ανταλλαγή τεχνογνωσίας με το Υπουργείο Αγροτικής Ανάπτυξης, με σκοπό και στόχο την προώθηση κοινών πολιτικών και δράσεων.

Ειδικότερα, μέσω του Εθνικού Συμβουλίου διευκολύνεται η συνεργασία μεταξύ διαφορετικών Διεπαγγελματικών Οργανώσεων, διευρύνεται η εκπροσώπηση των διαφόρων προϊόντων και κλάδων του πρωτογενούς τομέα ενώ ενισχύεται ο ρόλος των εν λόγω οργανώσεων στη χάραξη εθνικής αγροτικής πολιτικής. Στην ουσία, νομιμοποιείται ένα άτυπο συμβούλιο το οποίο ήδη υφίσταται και λειτουργεί.

Στο Μέρος Γ΄ του νομοσχεδίου εισάγονται μια σειρά ρυθμίσεων επιμέρους θεμάτων με σκοπό την ενίσχυση του αγροτικού τομέα. Ρυθμίζονται ζητήματα υγειονομικής φύσης που έχουν προκύψει στο πλαίσιο της διαχείρισης της εμφάνισης των πρόσφατων νόσων πανώλης και ευλογιάς, καθώς και φυσικών καταστροφών, όπως πλημμύρες κ.α., τα οποία σχετίζονται με την υγειονομική ταφή νεκρών ζώων και ζωικών υποπροϊόντων. Η νέα διάταξη καθορίζει με σαφήνεια την ευθύνη και την αρμοδιότητα της υγειονομικής ταφής των ζώων, κλείνοντας τα νομικά κενά που επέτρεπαν διαφορετικές ερμηνείες και καθυστερήσεις στη διαδικασία.

Παράλληλα, ρυθμίζονται ζητήματα που αφορούν τη διεύρυνση και ενίσχυση του πλαισίου κυρώσεων για την καταπολέμηση της παράνομης διακίνησης κτηνιατρικών φαρμάκων και εμβολίων, κυρίως από τρίτες χώρες. Έτσι, μέσω των νέων ρυθμίσεων επιβάλλονται αυστηρότεροι έλεγχοι και κυρώσεις, ενώ προστατεύεται αποτελεσματικότερα η δημόσια υγεία.

Επίσης, περιλαμβάνονται διατάξεις μέσω των οποίων διευκολύνεται και επιταχύνεται η διαδικασία εκπόνησης και έγκρισης των διαχειριστικών σχεδίων των βοσκήσιμων γαιών, διασφαλίζοντας την έγκαιρη ολοκλήρωσή τους. Στο εξής μειώνονται οι καθυστερήσεις και δίνεται προτεραιότητα στην ορθή διαχείριση των βοσκήσιμων εκτάσεων με στόχο την ενίσχυση της παραγωγικότητας των Ελλήνων κτηνοτρόφων.

Εισάγεται ρύθμιση που αφορά στην διαδικασία τήρησης του Κεντρικού Μητρώου Οικοτεχνίας, εξασφαλίζοντας καλύτερο συντονισμό πολιτικών και δράσεων των διαδικασιών παραγωγής και διάθεσης των προϊόντων οικοτεχνίας.

Αντιμετωπίζεται η υποστελέχωση του Κέντρου Διαφύλαξης της Αγιορείτικης Κληρονομιάς, ενώ μεταφέρονται οι αρμοδιότητές του στην Περιφέρεια Κεντρικής Μακεδονίας για την αποδοτικότερη διαχείριση, έλεγχο και πιστοποίηση των αγροτικών προϊόντων του Αγίου Όρους.

Δίνεται, παράλληλα, η δυνατότητα παράτασης έως 5 έτη στις μισθωτικές συμβάσεις των Αγροτικών Συνεταιρισμών, προκειμένου να διατηρηθεί η πρόσβασή τους σε παραγωγικές εγκαταστάσεις και δομές που είναι κρίσιμες για τη λειτουργία τους.

Επιταχύνεται η διαδικασία παραχώρησης ακινήτων του Δημοσίου για επενδυτικούς σκοπούς, με στόχο τη διευκόλυνση της υλοποίησης μεγάλων επενδύσεων στον αγροτικό τομέα. Το ζήτημα της αξιοποίησης της δημόσιας περιουσίας και ειδικότερα της περιουσίας που βρίσκεται υπό τη διαχείριση του Υπουργείου Αγροτικής Ανάπτυξης είναι κεφαλαιώδες, διότι το μεγαλύτερο μέρος της παραμένει αναξιοποίητη και με το πέρασμα των χρόνων απαξιώνεται.

Επιπλέον, θεσπίζεται η δυνατότητα παραχώρηση εκτάσεων σε Γενικούς και Τοπικούς Οργανισμούς Εγγείων Βελτιώσεων για την εγκατάσταση Ανανεώσιμων Πηγών Ενέργειας, με στόχο τη μείωση του κόστους ενέργειας στον πρωτογενή τομέα που αποτελεί μια «μάχη» προτεραιότητας για την Κυβέρνησή μας.

Επιπροσθέτως, αντιμετωπίζεται με όρους δημόσιου συμφέροντος το χρονίζον πρόβλημα που αφορά στην ανέγερση συνοδών βοηθητικών χώρων ναών ή κελιών από Εκκλησιαστικά Νομικά Πρόσωπα σε παραχωρημένα από το Υπουργείο Αγροτικής Ανάπτυξης ακίνητα.

Παράλληλα, επεκτείνονται οι έλεγχοι για τους σπόρους σποράς που είναι επενδεδυμένοι με φυτοπροστατευτικά προϊόντα, ενισχύοντας έτσι την ποιότητα των γεωργικών προϊόντων και την προστασία της δημόσιας υγείας.

Ακόμη, το νομοσχέδιο προβλέπει την ανασύνθεση του Συμβουλίου Αλιείας για την ενίσχυση της υγιεινής και ασφάλειας των αλιευμάτων. Επίσης, περιλαμβάνονται ρυθμίσεις παράτασης των συμβάσεων του προσωπικού που εργάζεται για την υλοποίηση του εθνικού προγράμματος συλλογής αλιευτικών δεδομένων.

Επιπρόσθετα, ρυθμίζονται θέματα σχετικά με την παράταση της θητείας των μελών των Διοικητικών Συμβουλίων των Οργανισμών Εγγείων Βελτιώσεων Θεσσαλίας. Αυτό καθίσταται αναγκαίο για τη συνέχιση και ομαλή μετάβαση στην εποπτεία και μετέπειτα λειτουργία του Οργανισμού Διαχείρισης Υδάτων της Θεσσαλίας Α.Ε.

Επικαιροποιούνται ρυθμίσεις για τα ομότιμα μέλη του Γεωτεχνικού Επιμελητηρίου Ελλάδος, δεδομένου ότι υπάρχει ανάγκη εναρμόνισης με τη νομολογία του Συμβουλίου της Επικρατείας.

Παράλληλα, το σχέδιο νόμου προβλέπει σημαντικές ρυθμίσεις ζητημάτων που άπτονται της ειδικής εκκαθάρισης πιστωτικών και χρηματοδοτικών ιδρυμάτων. Πιο συγκεκριμένα, εισάγεται υποχρέωση υποβολής επιχειρησιακών σχεδίων από ειδικούς εκκαθαριστές προς την Τράπεζα της Ελλάδας, μέσω των οποίων ενισχύεται η διαφάνεια και η αποτελεσματικότητα στη διαχείριση πιστωτικών ιδρυμάτων υπό εκκαθάριση.

Ειδικότερα, όσον αφορά τα δάνεια αγροτών και συνεταιρισμών, δίνεται προτεραιότητα σε εξειδικευμένους διαχειριστές για τη διαχείριση των απαιτήσεων. Η ρύθμιση στοχεύει στην ταχύτερη ολοκλήρωση εκκαθαρίσεων με έμφαση στην προστασία των συμφερόντων των Ελλήνων αγροτών. Προβλέπεται ορισμός θητείας και διεύρυνση των απαιτήσεων εξειδίκευσης των μελών που συμμετέχουν στην Επιτροπή Ειδικών Εκκαθαρίσεων. Η Επιτροπή αποκτά μεγαλύτερη ευελιξία επιταχύνοντας την επίλυση των υποθέσεων, ενώ δίνεται η δυνατότητα διαγραφής μέρος του κεφαλαίου κατά τους συμβιβασμούς, βελτιώνοντας τη βιωσιμότητα των διακανονισμών.

Παράλληλα, επιτρέπεται στους διαχειριστές πιστώσεων να αναλάβουν τη διαχείριση πιστωτικών ιδρυμάτων υπό ειδική εκκαθάριση. Η εν λόγω πρόβλεψη καλύπτει νομικά κενά διασφαλίζοντας την αποτελεσματική διαχείριση αυτών των περιπτώσεων. Προστατεύονται τα συμφέροντα αγροτών και συνεταιρισμών με εξειδικευμένους διαχειριστές, ενώ το μέτρο μειώνει τη γραφειοκρατία και επιταχύνει τη διαδικασία εκκαθάρισης. Ουσιαστικά, με τη ρύθμιση για τα «κόκκινα» δάνεια της πρώην Αγροτικής Τράπεζας προβλέπεται η δυνατότητα απαλλαγής από βάρη για περισσότερους από 21.000 αγρότες και 700 συνεταιρισμούς, δίνοντάς τους μια δεύτερη ευκαιρία.

Μέχρι σήμερα, σύμφωνα με τον ισχύοντα νόμο, ο ειδικός εκκαθαριστής δε μπορούσε να προχωρήσει σε αναδιάρθρωση δανείων. Αντίθετα, ο εξειδικευμένος διαχειριστής θα μπορεί να πράξει, δηλαδή να προβεί σε διαγραφή τόκων και απομείωση κεφαλαίου και να αποδεχθεί μακροπρόθεσμη διάρκεια αποπληρωμής των «κόκκινων» αγροτικών δανείων. Για τον λόγο αυτό υπάρχει και η συγκεκριμένη νομοθετική παρέμβαση, δεδομένου ότι για πρώτη φορά η Τράπεζα της Ελλάδας δέχεται μία διαδικασία που το προηγούμενο χρονικό διάστημα ήταν εκτός συζήτησης. Έτσι, μέσα από τακτοποίηση των δανειακών εκκρεμοτήτων θα απελευθερωθούν δεσμευμένες περιουσίες αγροτών και συνεταιρισμών και, ως εκ τούτου, θα δοθεί εκ νέου τη δυνατότητα επανεκκίνησης της αγροτικής ανάπτυξης.

Ιδιαίτερα σημαντική είναι και η διάταξη που προβλέπει παράταση, μέχρι την 31η Δεκεμβρίου 2025, του χρονικού διαστήματος παραχώρησης χρήσης αγροτικών ακινήτων σε κατά κύριο επάγγελμα αγρότες και ανέργους και τις προθεσμίες διευκόλυνσης πρόσβασης σε χρηματοδότηση των κατά κύριο επάγγελμα αγροτών. Η εν λόγω διάταξη ανανεώνεται κάθε χρόνο και για πρώτη φορά καθίσταται ενεργή στην αρχή της εαρινής καλλιεργητικής περιόδου, κατά την οποία υφίστανται αυξημένες χρηματοδοτικές ανάγκες στους αγρότες και διευκολύνοντας έτσι στο σωστό προγραμματισμό τους.

Εισάγονται, επίσης, εξουσιοδοτικές διατάξεις εφαρμογής του ενωσιακού δικαίου για ρυθμίσεις κτηνιατρικών θεμάτων και ειδικότερα, μέτρα για την πρόληψη και διαχείριση λοιμωδών νοσημάτων και την υγιεινή και ασφάλεια των τροφίμων ζωικής προέλευσης.

Τέλος, το παρόν νομοσχέδιο προβλέπει τη δημιουργία ενός ολοκληρωμένου συστήματος καταγραφής και μέτρησης των εκπομπών αερίων θερμοκηπίου από τη γεωργία σε πραγματικό χρόνο, με στόχο τον περιορισμό των εκπομπών και τη μείωση του περιβαλλοντικού αποτυπώματος, την προώθηση της καινοτομίας και της τεχνολογικής ανάπτυξης στον Πρωτογενή Τομέα, την αξιοποίηση των δεδομένων μετρήσεων για στοχευμένες παρεμβάσεις σε γεωργικές πρακτικές, την ενίσχυση της βιωσιμότητας του αγροτικού τομέα μέσω «πράσινων» επενδύσεων.

Αυτό το σύστημα αναπτύχθηκε μέσω του προγράμματος «LIFE ClimaMED» και αποτελεί εργαλείο ακριβούς αποτύπωσης των εκπομπών αερίων θερμοκηπίου από αγροτικές δραστηριότητες, συμβάλλοντας, έτσι, στην επιστημονική τεκμηρίωση πολιτικών και δράσεων για την αντιμετώπιση της κλιματικής αλλαγής.

Κλείνοντας, με την τροπολογία που θα κατατεθεί στο παρόν νομοσχέδιο, θα νομοθετηθεί το έκτακτο επίδομα στους κτηνιάτρους για τη συμμετοχή τους στην επιτυχή αντιμετώπιση τόσο της πανώλης όσο και των μικρών μηρυκαστικών και της ευλογιάς, ενώ θα ρυθμιστούν επιμέρους ζητήματα εκκρεμοτήτων που αφορούν στον ΕΛΓΑ. Τέλος και σε συνεργασία με το Υπουργείο Ενέργειας και Περιβάλλοντος προχωράει το θέμα της εγκατάστασης των Net Metering που αφορά στους παραγωγούς.

Σας ευχαριστώ πολύ, κ. Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κι εμείς, κύριε συνάδελφε.

Τον λόγο έχει ο Εισηγητής της Μειοψηφίας, κ. Εμμανουήλ Χνάρης.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας την τοποθέτησή μου στην τελευταία συνεδρίαση της Επιτροπής για τη συζήτηση του επίμαχου ερανιστικού νομοσχεδίου του Υπουργείου Αγροτικής Ανάπτυξης, δε θα μπορούσα να μην αναφερθώ στα πραγματικά προβλήματα που αντιμετωπίζει ο αγροτικός κόσμος της χώρας και τον οποίο έχουν αναγκάσει να βγει στους δρόμους.

Είναι πλέον ξεκάθαρο, και αυτό αναδύθηκε κατά την συζήτηση της επίκαιρης ερώτησης του Προέδρου μας, Νίκου Ανδρουλάκη, τον προηγούμενο μήνα στη Βουλή, ότι η αγροτική πολιτική της Νέας Δημοκρατίας είναι αναποτελεσματική και δεν έχει καμία στρατηγική. Άλλωστε, δεν είναι τυχαίο ότι μέχρι σήμερα έχουν αλλάξει 5 Υπουργοί και 6 Πρόεδροι του ΟΠΕΚΕΠΕ αλλά τα προβλήματα παραμένουν συσσωρευμένα και άλυτα για τον αγροτικό κόσμο. Πλέον, το αυτονόητο είναι ζητούμενο, δηλαδή, η συνέχιση της παραγωγικής διαδικασίας και η διασφάλιση της βιωσιμότητας των εκμεταλλεύσεων. Σημαντικά προβλήματα, όπως είναι η αύξηση του κόστους παραγωγής, η διαχείριση των ενισχύσεων και ο ΟΠΕΚΕΠΕ, η αναθεώρηση του Κανονισμού του ΕΛΓΑ, η εισχώρηση ζωονόσων, οι ελληνοποιήσεις των προϊόντων, καθώς και οι εργάτες γης, μένουν αναπάντητα, παρότι θα έπρεπε να είναι προτεραιότητα.

Όσον αφορά την αύξηση του κόστους παραγωγής. Φέτος, κύριε Υπουργέ, επιστρέψατε για το έτος 2014 τον Ειδικό Φόρο Πετρελαίου ύψους 78 εκατομμυρίων ευρώ. Εμείς, ως ΠΑΣΟΚ, το έχουμε αναδείξει όλο το προηγούμενο διάστημα -και μέσα από τη συζήτηση αναδείχθηκε από τον Πρόεδρό μας- ότι αυτό ήταν μέρος της επιστροφής και όχι ολική επιστροφή. Εμμέσως πλην σαφώς, μας επιβεβαιώσατε, γιατί στις προηγούμενες ημέρες ανακοινώσατε ότι τον επόμενο χρόνο δεν θα υπάρχει το πλαφόν των 100 εκατομμυρίων ευρώ και η επιστροφή μπορεί να φτάσει τα 130 ή 160 εκατομμύρια ευρώ. Τα 160 εκατομμύρια είναι ο «μαγικός αριθμός», είναι, δηλαδή, η τελευταία επιστροφή φόρου που έγινε το 2014, λίγο πριν τον καταργήσει η τότε Κυβέρνηση ΣΥΡΙΖΑ.

Ως Κοινοβουλευτική Ομάδα, προτείνουμε την κατάργηση του Ειδικού Φόρου και ήδη καταθέσαμε τροπολογία για να υπάρξει κάρτα αγρότη η οποία σε συνδυασμό με την ενιαία ενίσχυση αλλά και τα κριτήρια τα οποία βάζει το Υπουργείο Οικονομικών, να υπάρχει επιστροφή. Να υπάρξει κατάργηση του Ειδικού Φόρου, βάσει του πετρελαίου που αναλογεί σε κάθε καλλιέργεια και σε κάθε κτηνοτρόφο.

Όσον αφορά την ενέργεια, εντάξατε μεγάλο μέρος των αγροτών στο πρόγραμμα «ΓΑΙΑ» ένα 10ετές πρόγραμμα, στο οποίο όμως η προστασία είναι μερική, γιατί αφορά τα 2 πρώτα χρόνια με συγκεκριμένες σταθερές τιμές, περίπου 9,5 λεπτά την kWh, γι’ αυτούς που δεν είχαν χρέος και 11,5 γι’ αυτούς που είχαν χρέος. Όμως, τα υπόλοιπα 8 χρόνια, αυτές οι τιμές θα ισχύσουν για το 1/3 της κατανάλωσης, ενώ τα 2/3 αυτή θα είναι πάλι στο «έλεος» της ελεύθερης αγοράς, άρα μιλάμε για «μερική προστασία». Να αναφέρω ότι ακόμη και το πρόγραμμα για τα «φωτοβολταϊκά στο χωράφι» δεν λειτούργησε όπως θα έπρεπε να λειτουργήσει και ήδη υπάρχουν πολλά παράπονα από αγρότες, οι οποίοι λένε πως η αρμόδια υπηρεσία τους στέλνει χαρτάκια και επιστολές, γιατί δεν μπορούν να συνδεθούν με το τον χώρο διασύνδεσης.

**ΚΩΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** *(ομιλεί εκτός μικροφώνου)…*

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** Έχουμε προτείνει, γιατί πρέπει να δοθεί προτεραιότητα για Ενεργειακές Κοινότητες και χώρους διασύνδεσης, για οργανώσεις παραγωγών για τους ΤΟΕΒ, ιδιαίτερα για τη μεταποίηση και την τυποποίηση χωρίς παράλληλα ο χώρος αυτός να διατίθεται σε 4 ή 5 μεγάλα συμφέροντα.

Σχετικά με τη διαχείριση των ευρωπαϊκών ενισχύσεων και τον ΟΠΕΚΕΠΕ, να υπενθυμίσω ότι φέτος, το 2024, ήταν η χειρότερη χρονιά καταβολής των ενισχύσεων για όλα τα προηγούμενα χρόνια, παρότι υπήρχε βάσει του Στρατηγικού Σχεδίου δεσμευμένο το ποσό του 1 δις 880 εκατομμυρίων ευρώ, περίπου. Από το τέλος του χρόνου μέχρι και σήμερα έχουν καταβληθεί περίπου 917 εκατομμύρια, δηλαδή ούτε καν τα μισά χρήματα. Εκτός του ότι αυτό αναδεικνύει μια πολιτική ανικανότητα από πλευράς διαχείρισης του ΟΠΕΚΕΠΕ, θα πω -και το έχουμε ξανά προτείνει- ότι πρέπει οι αιτήσεις ενιαίας ενίσχυσης να αρχίζουν στην αρχή του χρόνου. Είναι πλέον ξεκάθαρο ότι δεν γίνεται να ανοίγει το Ολοκληρωμένο Σύστημα Διαχείρισης και Ελέγχου, το ΟΣΔΕ, τον Ιούλιο και τον Αύγουστο και να προλαβαίνουν οι υπηρεσίες να κάνουν όλους τους ελέγχους για να δίνουν την προκαταβολή τον Οκτώβρη.

Άρα, αυτό είναι ένα θέμα που πρέπει να έχει προτεραιότητα, αν θέλουμε να δίνονται έγκαιρα οι επιδοτήσεις, γιατί το ζήτημα δεν είναι να πάρεις τα σωστά χρήματα, είναι να τα πάρεις και στην ώρα τους. Ο αγρότης δεν μπορεί να λειτουργεί με την συμπληρωματική ενίσχυση, γιατί οι ενισχύσεις αυτές είναι συμπληρωματικές, ενώ έπρεπε να τις πάρει το 2024 και θα τις πάρει το 2025.

Όσον αφορά την αναθεώρηση του Κανονισμού του ΕΛΓΑ. Η τελευταία τροποποίησή είχε γίνει το 2011, πρόκειται για έναν απαρχαιωμένο Κανονισμό προ 14 ετών. Παρόλα αυτά στον καινούριο Κανονισμό δεν βλέπουμε να υπάρχει πρόβλεψη για τις επιπτώσεις την κλιματικής κρίσης που ήδη βιώνουμε. Προσωπικά, έχω ακούσει διαδοχικά από 3-4 Υπουργούς της Κυβέρνησης της Νέας Δημοκρατίας, ότι το επόμενο 3μηνο θα έρθει η τροποποίηση του Κανονισμού και Κανονισμό δεν βλέπουμε. Έχουμε προτείνει σε εσάς, κύριε Υπουργέ, να διεκδικήσετε -και θέλω να πιστεύω ότι θα το κάνετε- μέσα από την Ευρωπαϊκή Ένωση ένα Ταμείο Κλιματικής Κρίσης, γιατί τα προβλήματα είναι πολλά και μεγάλα και δεν αφορούν μόνο τη χώρα μας. Περιμένουμε να έρθει αυτή η τροποποίηση, η οποία πρέπει να λύσει το πρόβλημα του ΕΛΓΑ με τις αποζημιώσεις των αγροτών, γιατί είναι πολύ μεγάλο.

Σχετικά με την εισχώρηση των ζωονόσων, διαπιστώνουμε ότι στις πύλες εισόδου της χώρας δεν υπάρχει καθόλου ελεγκτικός μηχανισμός, ούτε κτηνιατρικό προσωπικό ούτε τεχνολογικός εξοπλισμός. Δεν είναι τυχαίο όταν εμφανίστηκε το πρώτο κρούσμα της ευλογιάς στον Έβρο, μετά από μερικό διάστημα εμφανίστηκε το δεύτερο στην ορεινή Κορινθία, η οποία ήταν υπό περιορισμό για την πανώλη. Αυτό δείχνει ότι δεν υπάρχει καθόλου ελεγκτικός μηχανισμός και αυτό που δεν έχουμε δει μέχρι σήμερα είναι ότι δεν μάθαμε ποιοι φταίνε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Το επιδημιολογικό μοντέλο της ευλογιάς είναι διαφορετικό, κ. Χνάρη. Το έχουμε πει πολλές φορές.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** Δείχνει όμως ότι σε μια περιοχή, η οποία είναι υπό περιορισμό, εκεί διαπιστώνουμε το δεύτερο κρούσμα, κάτι δεν πάει καλά.

Όσον αφορά τις αποζημιώσεις. Πράγματι έχουν ξεκινήσει οι αποζημιώσεις. Όμως το Πρόγραμμα 5.2 που αφορά την αντικατάσταση και είναι πολύ σημαντικό στην ουσία μέχρι και σήμερα, είναι μόνο στα χαρτιά.

Ένα πολύ σημαντικό θέμα είναι αυτό που αφορά τους εργάτες γης, το οποίο πιστεύω ότι η Κυβέρνηση σας το αντιμετωπίζει καθαρά με ιδεοληπτικούς λόγους γιατί κατά την περίοδο του 2020 – 2021, στην ουσία, άφησε όλους τους παράτυπους διαμένοντες εργάτες γης να φύγουν και να πάνε στην Ιταλία. Όχι γιατί εκεί έχει αυξημένο μεροκάματο. Πήγαν στην Ιταλία γιατί η Ιταλία απλοποίησε τη διαδικασία των παράτυπα διαμενόντων. Το θέμα των εργατών γης είναι πολύ σημαντικό και δεν αφορά μόνο στο ότι δεν υπάρχει συνέχιση της παραγωγικής διαδικασίας. Δηλαδή, ένας αγρότης που έχει την δυνατότητα να καλλιεργήσει 50 στρέμματα αναγκάζεται να καλλιεργήσει μόνο τα 20 ή αν μπορεί να καλλιεργήσει 30 καλλιεργεί μόνο τα 15 στρέμματα. Υπάρχει η αύξηση του κόστους παραγωγής. Τα μεροκάματα αυτή τη στιγμή όταν η Κρήτη έχει μεγάλη παραγωγή για την ελαιοκαλλιέργεια είναι 60 και 70 ευρώ. Ποιος αγρότης μπορεί να ανταπεξέλθει οικονομικά με 60 και 70 ευρώ μεροκάματα; Επομένως, είναι ένα θέμα που πρέπει να το δείτε και πρέπει να στελεχωθούν οι αρμόδιες υπηρεσίες. Υπάρχουν υποστελεχωμένα τμήματα αλλοδαπών στις Αποκεντρωμένες Υπηρεσίες και στις Πρεσβείες μας στο εξωτερικό, σε χώρες στις οποίες εννοείται ότι υπάρχουν συμφωνίες για μετακλήσεις, αλλά δεν υπάρχει προσωπικό. Πώς θα γίνουν αυτές οι μετακλήσεις και πώς θα έρθουν οι εργάτες γης;

Κύριε Υπουργέ, για όλα αυτά τα σημαντικά θέματα δεν έχουμε δει λύσεις και περιμένουμε να έρθει κάποια στιγμή ένα νομοσχέδιο το οποίο να είναι πραγματικά αναπτυξιακό νομοσχέδιο. Γιατί όσον αφορά το σημερινό νομοσχέδιο όπως είπατε και εσείς είναι ερανιστικό και αποσπασματικό.

Θα σταθώ σε δύο θέματα. Το σημαντικότερο θέμα του σημερινού νομοσχεδίου είναι οι ρυθμίσεις για τα «κόκκινα» δάνεια. Υπάρχει ένα θετικό στοιχείο, το οποίο δίνει για πρώτη φορά τη δυνατότητα σε διαχειριστές να μπορούν να διαγράψουν νόμιμα, κεφάλαιο και τόκους, χωρίς αυτό όμως να είναι δεσμευτικό. Αυτό το πολύ σημαντικό το αφήνει στην καλή διάθεση του διαχειριστή. Ξέρουμε πολύ καλά ότι οι διαθέσεις του διαχειριστή δεν είναι οι καλύτερες και δεν είναι υπέρ των αγροτών και των συνεταιρισμών. Άρα, θα έπρεπε αυτή η ρύθμιση να αναφέρει συγκεκριμένα το πόσο θα είναι σε σχέση με το αρχικό κεφάλαιο η ρύθμιση, αλλά και να υπάρχει ένα χρονοδιάγραμμα πληρωμών και δόσεων. Έχουμε καταθέσει τροπολογία γι’ αυτό το θέμα, για την προστασία της αγροτικής περιουσίας και σε κάθε περίπτωση πιστεύουμε ότι πρέπει να δίνεται η δυνατότητα στον αγρότη να μένει σε αυτόν ένα ικανό μέρος της αγροτικής περιουσίας για να μπορέσει να συνεχίσει την αγροτική δραστηριότητα και να μην αλλάζει επάγγελμα.

Όσον αφορά τα διαχειριστικά σχέδια, εδώ και πολλά χρόνια παρατηρούμε πως έχουν γίνει «μπαλάκι» από το Υπουργείο στις Περιφέρειες, γιατί όντως οι Περιφέρειες έχουν δείξει μια ανικανότητα και πρέπει να λέμε τα πράγματα καθαρά. Είναι ένα σημαντικό θέμα το οποίο μέχρι 31/12/2026 πρέπει να λήξει. Η έλλειψη διαχειριστικών σχεδίων έχει κατ’ επέκταση δημιουργήσει σοβαρά προβλήματα και αυτό είναι αναγνωρίσιμο. Άρα, κύριε Υπουργέ, η ευθύνη σας είναι μεγάλη και πρέπει να γίνουν σωστά διαχειριστικά σχέδια, να προβλεφθούν συγκεκριμένες προϋποθέσεις για όλες τις περιοχές της χώρας ώστε να στηριχθεί ο πρωτογενής τομέας.

Θεωρούμε ότι το άρθρο 16 είναι ξεκάθαρα «φωτογραφικό» και για μας είναι απαράδεκτο να δίνεται η συγκεκριμένη δυνατότητα σε ΤΟΕΒ και ΓΟΕΒ, χωρίς δημοπρασία. Επαναλαμβάνω, χωρίς δημοπρασία. Δεν θεωρούμε ως πρόβλημα το να ενοικιάζονται αυτές οι εκτάσεις, αλλά πρέπει να γίνεται με δημοπρασία και όχι με απευθείας ανάθεση. Ειδικά όταν το τίμημα πρέπει να είναι τουλάχιστον 5.000.000, άρα εδώ αφορά τους μεγάλους και αποκλείει τους μικρούς και άστεγους.

Τέλος, όσον αφορά τη διαχείριση των νεκρών ζώων η ρύθμιση, κύριε Υπουργέ, που φέρατε είναι λίγο, θα την ονόμαζα μεσοβέζικη γιατί στην ουσία δίδεται η δυνατότητα στους Δήμους να δέχονται ή και να μη δέχονται τη διαχείριση των νεκρών ζώων. Ποιος Δήμος θα το δεχτεί; Κανείς δεν έχει τις προϋποθέσεις. Ακόμα και οι ΧΥΤΑ -γιατί η επόμενη προτεινόμενη λύση είναι οι ΧΥΤΑ- που έχουμε στη χώρα μας, έχουν προϋποθέσεις για τη διαχείριση των νεκρών ζώων; Προσωπικά, θεωρώ ότι δεν έχουν. Άρα ή δίνετε ένα χρονικό περιθώριο στους Δήμους να προετοιμασθούν για να κάνουν αυτούς τους χώρους ή …

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** *Ομιλεί εκτός μικροφώνου.*

Ξέρετε ποια είναι η διαδικασία.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** Ναι, πρέπει να ορίζεται το σημείο. Το σημείο πρέπει να είναι συγκεκριμένο, αλλά όταν εμπλέκεις τους Δήμους και τους αφήνεις στην «καλή τους διάθεση», νομίζω ότι κανείς δεν έχει καλή διάθεση να διαχειριστεί ένα τόσο δύσκολο θέμα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, με συγχωρείτε για την παρέμβαση.

Για ποιο λόγο νομοθετούμε; Διότι το πρόβλημα που αντιμετωπίσαμε ήταν αυτό που λέτε ακριβώς, αυτό που περιγράψατε ήταν το πρόβλημα που αντιμετωπίσαμε με την υγειονομική ταφή, υπήρχαν Δήμοι που έλεγαν δεν θέλουμε.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** *Ομιλεί εκτός μικροφώνου.*

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κύριε Χνάρη, σας παρακαλώ, μην κάνετε διάλογο με τον Υπουργό. Παρακαλώ, συνεχίστε με την ομιλία σας.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** Κλείνοντας, για εμάς, ως ΠΑΣΟΚ, η στήριξη του πρωτογενή τομέα είναι σαφής προτεραιότητα, όχι μόνο γιατί είναι ο πραγματικός και σταθερός πυλώνας της οικονομίας αλλά πολύ περισσότερο γιατί διασφαλίζει την επισιτιστική επάρκεια και κυρίως την κοινωνική συνοχή της υπαίθρου και της χώρας ολόκληρης.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής**): Εμείς ευχαριστούμε.

Τον λόγο έχει ο Ειδικός Αγορητής του ΣΥΡΙΖΑ, κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της ΚΟ «ΣΥΡΙΖΑ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, κυρίες και κύριοι συνάδελφοι είναι αρκετά τα θέματα για τα οποία εκθέσαμε αναλυτικά τις απόψεις. Στο σύντομο χρονικό διάστημα των 10΄που έχω στη διάθεσή μου κατά τη σημερινή συνεδρίαση, θα αναφερθώ σε 2 βασικά ζητήματα. Πρώτον, στις Διεπαγγελματικές Οργανώσεις και δεύτερον, στα αγροτικά δάνεια.

Το 1999, ιδρύθηκαν Διεπαγγελματικές Οργανώσεις με σκοπό να συνάπτουν διεπαγγελματικές συμφωνίες. Έχει γίνει κάτι τέτοιο; Η απάντηση είναι, όχι. Τον Νοέμβριο του 2019 γίνεται ένα θετικό βήμα και είναι παράδοξο το ότι δεν το έχει αναφέρει κανείς από τη συμπολίτευση. Στο άρθρο 55 του ν.4647/2019 αναφέρει πως για την αντιπροσωπευτικότητα των Διεπαγγελματικών Οργανώσεων απαιτείται να αποδεικνύεται όταν υποβάλλεται η αίτηση αναγνώρισης ότι τουλάχιστον αντιπροσωπεύουν το 15% της συνολικής παραγωγής και μέσα σε 5 χρόνια το 30%, θετικό βήμα. Εκεί δεν υπήρχε κοινοπραξία. Στο άρθρο 57, του ίδιο νόμου, για τη χρηματοδότηση των Διεπαγγελματικών Οργανώσεων, προβλέπονταν η δυνατότητα θέσπισης εισφοράς επί των μελών τους και με Υπουργική Απόφαση, «μπορεί να προβλέπεται η ενίσχυση του έργου των αναγνωρισμένων ΔΟ από τον Κρατικό Προϋπολογισμό ή μέσω της επιβολής εισφοράς» και σήμερα, μπαίνει και ο όρος «κοινοπραξία». Ειλικρινά, τι το καλό έχει μια κοινοπραξία και θα βοηθήσει τις διεπαγγελματικές; Εάν δεν αντιδρούσαν οι διεπαγγελματικές, κανείς από την Κυβέρνηση …

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** *Ομιλεί εκτός μικροφώνου.*

Δεν σας είπαμε ότι λύθηκε;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της ΚΟ «ΣΥΡΙΖΑ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΟΔΕΥΤΙΚΗ ΣΥΜΜΑΧΙΑ»):** Δεν λύθηκε και θα σας πω γιατί δεν λύθηκε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** *Ομιλεί εκτός μικροφώνου.*

Έχουν στείλει δήλωση οι Διεπαγγελματικές.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της ΚΟ «ΣΥΡΙΖΑ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΟΔΕΥΤΙΚΗ ΣΥΜΜΑΧΙΑ»):** Ναι; Να τη δούμε.

Κατά την ομιλία μου στην 1η συνεδρίαση είπα, προβλέπεται στον Αστικό Κώδικα η κοινοπραξία; Όχι, δεν προβλέπεται. Προβλέπεται όμως στον νόμο του 2012 και κάνει διαχωρισμό, σε γνήσιες και μη γνήσιες κοινοπραξίες. Θα σας διαβάσω μια δικαστική απόφαση για περίπτωση διαφοράς, γιατί θα είναι πλέον στη διακριτική ευχέρεια του προϊσταμένου της ΔΟΥ να πει - το καταλαβαίνετε αυτό, ναι ή όχι; - αν έχουν κερδοσκοπικό χαρακτήρα. Θα είναι στη διακριτική ευχέρεια του έφορα. Γιατί δημιουργείτε αυτή την ανασφάλεια δικαίου, αυτή την ανασφάλεια στις διεπαγγελματικές; Πείτε καλύτερα, εγώ θέλω πλέον να είναι κοινοπραξία.

Ο όρος «κοινοπραξία», ως λέξη, δείχνει κάτι πρόσκαιρο, δείχνει μια πρόσκαιρη συνεργασία που δεν σχετίζεται με το σκοπό των διεπαγγελματικών. Λοιπόν, τι έχει κρίνει μια δικαστική απόφαση την οποία και θα προσκομίσω. «Δεν προβλέπεται ρητά η κοινοπραξία από το νόμο, αλλά συνιστά νομική εταιρική μορφή διεπομένη από τους όρους του καταστατικού της. Η φύση δεν είναι ασυμβίβαστη με την επιδίωξη οικονομικού οφέλους. Σε περίπτωση δραστηριοποίησής της ιδιαίτερα ανταγωνιστικούς χώρους συναλλαγών υπάγεται στην προστασία των διατάξεων περί αθέμιτου ανταγωνισμού». Ποιες εταιρείες έχουν να κάνουν με αθέμιτο ανταγωνισμό; Τα φιλανθρωπικά ιδρύματα; Όχι. Οι κερδοσκοπικές.

Λέτε πως με τη νομοτεχνική βελτίωση που θα κάνετε ότι δεν θα έχουν κερδοσκοπικό χαρακτήρα, θα είναι η κοινοπραξία που δεν θα έχει κερδοσκοπικό χαρακτήρα. Να μας πείσετε, για ποιο λόγο έρχεστε από τον νόμο του 2019, τον δικό σας νόμο, που ήταν ένα θετικό βήμα -λέμε εμείς ότι ήταν θετικό βήμα και εσείς δεν τον αναφέρεται καθόλου, είναι απίστευτο αυτό...

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλία εκτός μικροφώνου)*Θα μας πείτε τώρα για το 15% που πρέπει να γίνει 30%; Θα μας πείτε τον τρόπο; Γιατί πρέπει να απαντήσετε και σε ποιους …

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Για τον τρόπο που ψηφίστηκε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλία εκτός μικροφώνου)*  Όχι, το 15%, είχε ένα περιθώριο 5 ετών ότι πρέπει να γίνει 30%.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** 30%.Ναι, σωστό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλία εκτός μικροφώνου)* Για πείτε μου, αν δεν εντάξουμε και άλλες τέτοιες μορφές;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Όχι, κάνετε λάθος, πώς θα γίνει. Να σας πω, πως θα γίνει;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλία εκτός μικροφώνου)*  Ελάτε να μου πείτε πως θα γίνει.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Η αντιπροσωπευτικότητα αυξάνεται, πώς;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλία εκτός μικροφώνου)*  Πως;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Βάζοντας επισήμως, οργανώσεις παραγωγών, συνεταιρισμούς και δίνοντας κίνητρα στους αγρότες να συνεταιριστούνε. Σε όλες τις διεπαγγελματικές, ο αδύναμος κρίκος είναι ο πρώτος.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλία εκτός μικροφώνου)* Από αυτά που έδωσε αυτή η Κυβέρνηση…

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Ακούστε, σήμερα που μιλάμε το ΥΠΑΑΤ, δεν γνωρίζει -και να ξέρετε πως η αντιπροσωπευτικότητα, είναι πολύ σημαντική λέξη- το ΥΠΑΑΤ δεν γνωρίζει ποιες είναι οι ποσότητες βιολογικού λαδιού. Κάντε μια ερώτηση, τι βιολογικό λάδι βγάζουνε στη χώρα μας; Το ΥΠΑΑΤ, θα απαντήσει πόσα στρέμματα όχι, ποσότητα.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Συνεχίστε, κύριε Κόκκαλη. Ο Υπουργός θα απαντήσει στο τέλος, συνολικά.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Και γιατί θα δώσει αυτή την απάντηση; Γιατί αυτά τα δίνουν οι διεπαγγελματικές. Συνεπώς, η διεπαγγελματική για να κάνει μια συμφωνία, κύριε Υπουργέ, πρέπει να έχει τα 3/4 των μελών. Συνεπώς, να αυξηθεί η αντιπροσωπευτικότητα. Που πάσχει το θέμα; Στον πρώτο κρίκο. Ποιος είναι ο πρώτος κρίκος; Οι αγρότες. Πρέπει να συνεταιριστούν οι αγρότες, να δοθούν κίνητρα ουσιαστικά, γι’ αυτό και επιμένουμε με την πρόταση νόμου, ώστε το 15% να γίνει 30% και όχι, να εισάγεται μια αμαφροδίτη, νομική μορφή.

Γνωρίζετε ότι σε μια αστική εταιρεία μή κερδοσκοπικού χαρακτήρα, δεσμεύομαι γιατί είναι προσωπικό δεδομένο, που ασχολείται με προϊόν, χτες επιβληθεί καταλογισμός 2 εκατομμύρια ευρώ; Ασχολείται με ένα συγκεκριμένο προϊόν και …

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλία εκτός μικροφώνου)* Με αυτό τι θέλετε να πείτε, για να καταλάβω και εγώ;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Τι θέλω να πω; Λέτε, δημιουργήστε κοινοπραξίες -ουσιαστικά να απομονωθούνε οι διεπαγγελματικές. Αλλά και αυτοί που θα είναι στις κοινοπραξίες, ενδέχεται να υποστούν, να έχουν ευθύνη κύριε Υπουργέ. Το καταλαβαίνετε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλεί εκτός μικροφώνου)*

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Οι Διεπαγγελματικές Οργανώσεις…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων): (***Ομιλεί εκτός μικροφώνου)*

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Η ευθύνη είναι από την εντός δραστηριότητας. Η ευθύνη των μελών είναι από την εντός της διεπαγγελματικής δραστηριότητας. Μέχρι σήμερα δεν έχουν ευθύνη. Εσείς με την εισαγωγή του θεσμού της κοινοπραξίας, κάνετε πιθανότητα το να έχουν ευθύνη. Αυτός είναι σκοπός του Ευρωπαϊκού Κανονισμού; Όχι.

Όσον αφορά στα αγροτικά δάνεια. Αυτό είναι κάτι που δεν μπορώ να καταλάβω, δεν μπορώ να το εξηγήσω. Σας είπε η PQH, στην αρχή λέγατε ότι αυτά τα οποία λέτε δεν μπορώ να τα βάλω στο νόμο. Ας το κρατήσουμε αυτό. Ρωτάω την PQH αν έχει πρόβλημα να μπει στο ν.3259/2004, να εξετάζονται τα πανωτόκια; Η απάντηση ήταν «όχι» και βρίσκεται στα πρακτικά της συνεδρίασης. Στη συνέχεια άλλαξε η επιχειρηματολογία σας. Λέτε πως, για πρώτη φορά γίνεται αυτό το πράγμα. Όμως, προσέξτε, για πρώτη φορά γίνεται η επίσημη μεταβίβαση του χαρτοφυλακίου. Όχι για πρώτη φορά θα έχουν τη δυνατότητα να διαγράψουν και τόκους. Για πρώτη φορά πράγματι γίνεται μια επίσημη μεταβίβαση του χαρτοφυλακίου των δανείων.

Σας παρακαλώ, εξηγήστε, από ποιες λέξεις εντός των άρθρα 21, 22, 23 και 24 του νομοσχεδίου, προβλέπεται ότι ο αγρότης και ο κτηνοτρόφος που μας παρακολουθεί θα έχει μία διαγραφή των πανωτοκίων και μια βιώσιμη ρύθμιση;

Γιατί μιλάω για διαγραφή των πανωτοκίων;

Εισέρχομαι τώρα στο θέμα των δανείων με την εγγύηση του Ελληνικού Δημοσίου. Αλήθεια, υπάγονται τα δάνεια με την εγγύηση του Ελληνικού Δημοσίου σε αυτήν τη ρύθμιση;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: (*Ομιλία εκτός μικροφώνου)*  Έχουμε περιγράψει τι υπάγεται. Δεν έχουμε πει κάτι άλλο.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Και βέβαια δεν υπάγονται.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: (*Ομιλεί εκτός μικροφώνου)*

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Υπουργέ, η δική μου η ρύθμιση δεν περιλάμβανε τα δάνεια με την εγγύηση του Ελληνικού Δημοσίου, γιατί είναι σύνθετο. Είναι άλλο πράγμα να καταλαβαίνετε και να μη θέλετε και άλλο να μην καταλαβαίνετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: (*Ομιλία εκτός μικροφώνου*) Έχουμε ξεκαθαρίσει τι περιλαμβάνει. Δεν κατάλαβα, τι ρωτάτε αυτή την στιγμή;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Τι ρωτάω;

Ρωτάνε οι συνεταιρισμοί για τα δάνεια με την εγγύηση του Ελληνικού Δημοσίου.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κύριε Υπουργέ, θα απαντήσετε στο τέλος. Συνεχίστε την ομιλία σας κύριε Κόκκαλη

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Υπουργέ, δεν σας τα λέω για να μας πείτε «μπράβο», αλλά ούτε και να βγάλετε κανένα λόγο «η Κυβέρνηση Μητσοτάκη έκανε αυτό». Να βοηθήσουμε θέλουμε, το καταλαβαίνετε;

Βγήκε μια απόφαση, για πρώτη φορά στα δάνεια με την εγγύηση του Ελληνικού Δημοσίου, γιατί αναγκάζεται ο αγροτικός κόσμος να πάει στα δικαστήρια. Η δική μας η δουλειά είναι να λήξει το θέμα εδώ.

Μέχρι τώρα, πού βεβαιώνονταν όλα τα δάνεια, κύριε Χνάρη, στον αγρότη και στον κτηνοτρόφο; Στην εφορία. Προχθές για πρώτη φορά η Εφορία βεβαίωσε στην τράπεζα, αφού ακύρωσε στον αγρότη βεβαίωσε στην ίδια την τράπεζα. Κακώς ήταν βεβαιωμένα τόσα χρόνια στον αγρότη και βεβαιώνει η ΑΑΔΕ, στην τράπεζα, Αυτά δεν πρέπει να τα δούμε για να μην ταλαιπωρείται ο κόσμος στα δικαστήρια; Δεν πρέπει;

Θα ρωτήσετε. «Έχετε προτάσεις;». Ορίστε, η τροπολογία την οποία καταθέσαμε, ουσιαστικά ο «νόμος Καραμανλή». Το κεφάλαιο επί 2 μείον οι καταβολές το ανώτατο όριο οφειλής. Αυτό δεν μπορεί η PQH να το εφαρμόσει; Αυτό ζητάνε οι αγρότες και οι κτηνοτρόφοι σήμερα. Ζητάνε κάτι παράλογο; Ζητάνε την εφαρμογή όλων των δικαστικών αποφάσεων. Αυτό είναι ξεκάθαρο.

Οι τροπολογίες, και κλείνω κύριε Υπουργέ, τις οποίες καταθέσαμε αφορούν και στα χρέη των φυσικών προσώπων και των συνεταιρισμών, την προστασία των παραγωγικών ακινήτων των συνεταιρισμών.

Ένα τελευταίο για το 30% το οποίο υποσχεθήκατε, αρκεί να υπάρχει η μείωση παραγωγής 30% και είπατε και μια ημερομηνία την 28η Φεβρουαρίου. Έχετε στείλει στις ΔΑΟΚ όλης της χώρας μια κατεύθυνση ποια προϊόντα αφορούν, τι πρέπει να κάνουν οι ΔΑΟΚ προκειμένου να προσκομιστούν τιμολόγια από τους αγρότες ή συνεταιρισμούς για να αποδείξουν ότι μειώθηκε η παραγωγή στην ελιά, μειώθηκε στο βαμβάκι, μειώθηκε στο κεράσι;

Εάν έχει γίνει αυτό θα πω «μπράβο». Εάν.

Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κύριε, Πρόεδρε, θα ήθελα να κάνω μόνο μια παρατήρηση σ’ αυτά που ο κ. Κόκκαλης.

Η PQH κατά την ακρόαση των φορέων δήλωσε ότι εφαρμόζει τον «νόμο Καραμανλή». Αυτό δήλωσαν στην ερώτηση που τους έγινε.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ):** Και τι σας πειράζει να το βάλετε στο νόμο;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αφού εφαρμόζεται ο νόμος, αυτό δήλωσαν.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ):** Όχι, εμείς δεν επαφιέμεθα στην καλή πρόθεση ούτε της PQH, ούτε σε κανένα fund. Να διατυπωθεί στον νόμο, κύριε Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας επαναλαμβάνω η PQH δήλωσε ότι ο νόμος είναι σε ισχύ, θα ξαναγράφουμε τον ίδιο νόμο;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ):** Εάν είναι σε ισχύ, τότε γιατί έχουν πρόβλημα οι αγρότες;

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Ευχαριστούμε τον κύριο Κόκκαλη.

Συνεχίζουμε τη διαδικασία δίνοντας τον λόγο στον κ. Μεταξά.

**ΒΑΣΙΛΕΙΟΣ ΚΩΝΣΤΑΝΤΙΝΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Κύριε Πρόεδρε, κατά τη διάρκεια των προηγούμενων συνεδριάσεων ο Υπουργός έκανε μία προσπάθεια να παρουσιάσει το παρόν νομοσχέδιο, ως ένα διαδικαστικού τύπου νομοθέτημα, ένα ερανιστικό όπως είπε, το οποίο δεν έχει καμία συγκεκριμένη κατεύθυνση, έτσι είπε, με σκοπό ανάμεσα στα άλλα να μετριάσει την κριτική που δέχεται η Κυβέρνηση για μία ακόμα παρέμβαση που κάνει, που όχι μόνο δεν καλύπτει τα δίκαια αιτήματα των βιοπαλαιστών αγροκτηνοτρόφων, αλλά στέκεται στην απέναντι όχθη.

Βέβαια, δεν θα διαφωνήσει κανείς με το γεγονός ότι όντως το κείμενο περιέχει διαφορετικές μεταξύ τους διατάξεις. Ωστόσο όλες τους έχουν μία πολύ σαφή κατεύθυνση, κινούνται πάνω σε πολύ συγκεκριμένες ράγες. Είναι οι ράγες της προώθησης της βάρβαρης στρατηγικής της Ευρωπαϊκής Ένωσης, της Κοινής Αγροτικής Πολιτικής, για την ενίσχυση των μεγάλων καπιταλιστικών επιχειρήσεων στον αγροδιατροφικό τομέα με τον βίαιο εκτοπισμό από την παραγωγή των μικρών παραγωγών, με την καταστροφή τους δηλαδή, για τη συγκέντρωση της παραγωγής σε λιγότερα χέρια. Αυτό είναι μονόδρομος για να μπορεί να υπάρξει ανάπτυξη στον καπιταλισμό. Μόνο μέσα από τέτοια καταστροφή μπορεί να αναπτυχθεί η οικονομία της αγοράς.

Για παράδειγμα, ο Σύνδεσμος Ελλήνων Βιομηχάνων, από το 2017 ακόμη, γράφει. «Η Ελλάδα έχει το μεγαλύτερο ποσοστό αυτοαπασχόλησης, κατά 34%, από όλες τις ανεπτυγμένες χώρες του κόσμου. Αυτό είναι ένδειξη υπανάπτυξης της οικονομίας. Οι αριθμοί αυτοί είναι εντυπωσιακοί ως προς τις αρνητικές επιπτώσεις και συνέπειες, από το έλλειμμα προσαρμοστικότητας της ελληνικής οικονομίας στις σύγχρονες μεθόδους οργάνωσης της παραγωγής. Απορεί κανείς για τι είδους ανάπτυξη μιλάνε τα Σχέδια Εθνικής Αναπτυξιακής Στρατηγικής, όταν η οργάνωση της παραγωγής ακολουθεί σε μεγάλο βαθμό το πρότυπο της μικρής οικογενειακής και ατομικής επιχείρησης.». Αυτά λέει ο Σύνδεσμος Βιομηχάνων, δίνοντας σαφή εικόνα για το τι σημαίνει ανάπτυξη καπιταλιστική.

Δεν θέλει λοιπόν πολλή συζήτηση για το ποια κατεύθυνση έχουν αυτές, οι συγκεκριμένες ράγες, πάνω στις οποίες κινείται και η αγροτική πολιτική όλων των κυβερνήσεων, ανεξάρτητα αν ο ένας μηχανοδηγός πάει πιο γρήγορα ή άλλος πάει πιο αργά, ανάλογα βέβαια και με τα εμπόδια που θέτει κυρίως το οργανωμένο αγροτικό κίνημα με τους αγώνες του, ανεξάρτητα και από το πώς θα βαφτίσει ο κάθε μηχανοδηγός αυτή την πολιτική. Εσείς την βαφτίζετε «αλλαγή του παραγωγικού μοντέλου» και σε αυτή την προσπάθεια αξιοποιείτε διάφορα εργαλεία ή για να το πω καλύτερα κάθε μέσο που υπάρχει ή προκύπτει το μετατρέπετε σε εργαλείο για την προώθηση αυτής της στρατηγικής.

Δείτε, για παράδειγμα, τις καταστροφές στη Θεσσαλία με τις πλημμύρες. Τι είπατε; Αξιοποίηση των καταστροφών για την επιτάχυνση του νέου παραγωγικού μοντέλου. Το είδαμε εξάλλου στα κοινά σχέδια της ολλανδικής εταιρείας, της Κυβέρνησης της Νέας Δημοκρατίας και της Περιφέρειας Θεσσαλίας των ΠΑΣΟΚ – ΣΥΡΙΖΑ. Το είδαμε στις παρεμβάσεις για την ιδιωτικοποίηση του νερού. Το είδαμε ακόμα και από τον τρόπο με τον οποίο διαχειρίζεστε τις αποζημιώσεις ή ακόμα και το πώς διαχειρίζεται τις ζωονόσους. Και οι καταστροφές, λοιπόν, αποτελούν εργαλείο στα χέρια σας γι’ αυτό το σκοπό, για τη συγκέντρωση της παραγωγής σε λίγα χέρια, μέσω της καταστροφής των μικρών παραγωγών.

Τα ίδια και με τους συνεταιρισμούς και τις Διεπαγγελματικές Οργανώσεις. Είπε ο κ. Κόκκαλης –και δεν είναι προσωπικό- πως οι διεπαγγελματικές είναι εθελοντικές οργανώσεις με κοινωνικό σκοπό, κάνουν συμφωνίες για χάρη των καταναλωτών και για τη διασφάλιση της διαφάνειας. Εξέφρασε όχι μόνο τον ΣΥΡΙΖΑ, νομίζω εκφράζει και το ΠΑΣΟΚ, που το λέει μ’ έναν τρόπο, όπως και τα άλλα Κόμματα που στηρίζουν αυτή την κατεύθυνση. Ο κ. Μπούμπας -επίσης, δεν είναι προσωπικό, το είπε στην προηγούμενη συνεδρίαση– είπε, θα δούμε κατά πόσο μπορούν να εξυπηρετήσουν τους αγρότες. Το ζήτημα είναι η στήριξη των συνεταιρισμών, που πρόβλημα, μεταξύ άλλων, λέει πως είναι οι παρατυπίες που έχουν γίνει στη συγκρότηση τους.

Βέβαια, θεωρούμε ότι δεν είναι τυχαίες αυτές οι τοποθετήσεις. Θυμίζω, εξάλλου, ότι τα κόμματα αυτά, τον Οκτώβρη του 2020 στην Ευρωβουλή, υπερψήφισαν τη Νέα Κοινή Αγροτική Πολιτική και τα υπερψήφισαν όλα. Το λέω, κύριε Μπούμπα, γιατί στην προηγούμενη συνεδρίαση κάπως το είχατε αμφισβητήσει. Σας έφερα και το δελτίο τύπου της ίδιας της Ευρωπαϊκής Ένωσης που λέει και τι ψήφισαν οι ευρωβουλευτές σας στη Νέα Κοινή Αγροτική Πολιτική στο Κοινοβούλιο.

Εμείς, λοιπόν, δεν έχουμε -και σίγουρα δεν διαδίδουμε- τέτοιες αυταπάτες για τον ρόλο, σήμερα, των συνεταιρισμών, πόσω μάλλον των Διεπαγγελματικών Οργανώσεων, που μέσα στις διεπαγγελματικές είναι όλοι μαζί, δήθεν, σαν μια αγαπημένη οικογένεια. Οι βιομήχανοι, οι μεγαλέμποροι, οι καπιταλιστές αγρότες, μαζί με τους βιοπαλαιστές παραγωγούς, δηλαδή, οι εκμεταλλευτές μαζί με τους εκμεταλλευόμενους.

Ακόμα όμως και για τους συνεταιρισμούς που, πραγματικά λέμε, «ναι, υπάρχουν ακόμα άνθρωποι μέσα που δίνουν μάχες και φυσικά, στηρίζουμε ό,τι μπορεί να γίνει, με τη μορφή της πίεσης απέναντι στην Κυβέρνηση», ακόμα κι εκεί, κάνουμε καθαρό, να μην υπάρχουν αυταπάτες, το ποιον έχουν απέναντί τους. Και με καθαρό το ότι απέναντί τους έχουν, και έχουμε, μία πολιτική που θέλει και τον συνεταιρισμό να τον κάνει εργαλείο για τη συγκέντρωση της παραγωγής και την εκτόπιση από αυτήν των μικρών παραγωγών. Εξάλλου, δεν το έχουμε δει να γίνεται; Οι μεγάλες εταιρείες γάλακτος στη χώρα από πού προέκυψαν; Αυτές που, πλέον, εξάγουν κεφάλαιο, έχουν εργοστάσια σε άλλες χώρες, οι οποίες πώς συμπεριφέρονται στους κτηνοτρόφους παραγωγούς;

Σε προηγούμενη συνεδρίαση, ο κ. Κόκκαλης ανέφερε το παράδειγμα της Γαλλίας, ως παράδειγμα συνεταιρισμών που δουλεύουν όπως θα έπρεπε να είναι. Άλλες αυταπάτες εδώ. Η γνωστή «καραμέλα» ότι στο εξωτερικό τα πράγματα είναι καλύτερα, ότι εδώ, δήθεν, δεν τα κάνουμε καλά, ότι πρέπει να πιάσουμε και εμείς το «τρένο» της Ευρώπης και μπόλικη «αγιαστούρα» για την Ευρωπαϊκή Ένωση, για το κοινό μας σπίτι, το απάγκιο λιμάνι κ.λπ., τα έχουμε ακούσει πολλές φορές.

Βέβαια, τι γίνεται στη Γαλλία; Ας το δούμε λίγο καλύτερα - και σε κάθε καπιταλιστική χώρα στην Ευρωπαϊκή Ένωση, σε όλες τις χώρες. Διεπαγγελματική γάλακτος στη Γαλλία, για παράδειγμα, από τις μεγαλύτερες στην Ευρωπαϊκή Ένωση. Ο πρόεδρός της είναι και πρόεδρος του μεγαλύτερου συνεταιρισμού γάλακτος της χώρας, με μέλη 12.000 παραγωγούς ο συνεταιρισμός. Ποια είναι η τιμή του αγελαδινού γάλακτος στη Γαλλία, με τόσο ισχυρό συνεταιρισμό; Τόσο ισχυρό, που πρέπει να γίνουμε κι εμείς σαν κι αυτούς, όπως είπε ο κ. Κόκκαλης -και δεν είναι προσωπικό. Όλοι όσοι «πίνετε νερό» στο όνομα της Ευρωπαϊκής Ένωσης και την «αγιάζετε» με λιβάνι από το πρωί μέχρι το βράδυ, τα ίδια λέτε. Τιμή του παραγωγού αγελαδινού γάλακτος, 479 ευρώ τα 1000 λίτρα το 2024, δηλαδή 0,47 το κιλό. Ποιος καθορίζει, τελικά, την τιμή; Η διεπαγγελματική, ο συνεταιρισμός ή τα μονοπώλια κι εκεί στη Γαλλία, όπως και εδώ, όπως και σε όλο τον κόσμο; Ποια είναι τα στοιχεία στη Γαλλία για τη συγκέντρωση της παραγωγής; Το 2000 υπήρχαν 120.000 κτηνοτρόφοι. Τότε είχαν ξεκινήσει κι εκεί οι διεπαγγελματικές. Το 2020 έφτασαν τους 80.000, Μιλάμε για 33% πτώση, με σχεδόν σταθερό τον αριθμό των ζώων - σταθερό το ζωικό κεφάλαιο, που σημαίνει ότι υπάρχει συγκέντρωση της παραγωγής - με αύξηση της μέσης έκτασης ανά εκμετάλλευση, από 42 εκτάρια που ήταν το 2000, στα 62 εκτάρια.

Σήμερα, ο μέσος όρος, δηλαδή, πόσα ζώα, αγελάδες, έχει ο μέσος κτηνοτρόφος στη Γαλλία, είναι τα 250 ζώα. Όσοι ξέρουν λίγο από κτηνοτροφική παραγωγή, όταν μιλάμε για 250 αγελάδες, πρόκειται για μεγάλη μονάδα, όχι μικρή. Ο μέσος όρος τι δηλώνει; Δηλώνει το όριο της επιβίωσης, επί της ουσίας, δηλαδή, αυτοί οι οποίοι τα βγάζουν πέρα. Γιατί από εκεί και κάτω, τελείωσε, καταστρέφονται, τους τα παίρνουν. Διακόσιες πενήντα αγελάδες, εκεί έχει φτάσει. Τι σημαίνει αυτό με κεφάλαιο, τι σημαίνει με δάνεια, τι σημαίνει με μηχανήματα κ.λπ.; Δηλαδή, ο μέσος κτηνοτρόφος στη Γαλλία, μιλάμε για επιχείρηση αξίας εκατοντάδων χιλιάδων ευρώ. Αυτά, λοιπόν, είναι τα στοιχεία για τη συγκέντρωση.

Επομένως, τι «έφερε» ο συνεταιρισμός στη Γαλλία; Είναι τελικά παράδειγμα, για να αγιοποιήσουμε την Ευρωπαϊκή Ένωση και τη στρατηγική της ή μήπως παράδειγμα για να δούμε σε μια άλλη χώρα που έχουν καταντήσει οι μικροί παραγωγοί, εκεί που έχουν προχωρήσει πιο γρήγορα οι βάρβαρες συνέπειες αυτών των μέτρων; Και επειδή ο κύριος Υπουργός θα επαναλάβει για τα χρήματα που παίρνουν από την Ευρωπαϊκή Ένωση και θα τονίσει πως, όσοι δεν θέλετε να είστε στην Ευρωπαϊκή Ένωση, δεν θέλετε τα χρήματα. Εκεί πάνε τα χρήματα, εκεί πηγαίνουν τα χρήματα της Ευρωπαϊκής Ένωσης, σε αυτή τη στρατηγική. Αυτό ψηφίσατε κύριοι της Ελληνικής Λύσης, να διασφαλίζονται οι ισότιμοι όροι ανταγωνισμού σε ολόκληρη την Ευρωπαϊκή Ένωση, να διευκρινίζουν κάθε κράτος να υλοποιεί τους στόχους που θέτει η Ευρωπαϊκή Ένωση. Να μειωθούν οι άμεσες ενισχύσεις προς τους αγρότες. Αυτά είναι που λέτε.

Η πρόταση του ΚΚΕ βρίσκετε στην «απέναντι όχθη». Δείχνει τη διέξοδο από αυτή την κατάσταση. Γιατί από όλες τις πλευρές της ζωής, γίνεται πλέον πιο επιτακτική η ανάγκη απαλλαγής του λαού από τα τραπεζικά, εμπορικά και βιομηχανικά μονοπώλια. Από εκείνους, δηλαδή, που ελέγχουν πραγματικά την οικονομία, θησαυρίζουν από την εργασία των εργαζομένων και την ίδια στιγμή στο όνομα του κέρδους τους θυσιάζουν τη ζωή του λαού με πολλούς τρόπους, με πολλά Τέμπη. Μόνο σε μια οικονομία απαλλαγμένη από τα μονοπώλια, με κοινωνική ιδιοκτησία του πλούτου και με εργατική εξουσία, μπορεί να υπάρξει ένας πραγματικά εθελοντικός, πραγματικά παραγωγικός συνεταιρισμός. Γιατί εκεί θα υπάρχει κράτος που θα τον στηρίζει, θα τον βοηθάει, θα τον προωθεί. Αυτή η μορφή παραγωγικού συνεταιρισμού θα λύσει το ζήτημα, ώστε να υπάρχουν επαρκείς και φτηνές μορφές ενέργειας. Να υπάρχουν αγροτικά εφόδια, προστατευτικά για τις καλλιέργειες, μηχανήματα, εργαλεία, συστήματα πρόληψης για φυσικές καταστροφές με υποδομές αρδευτικές και αντιπλημμυρικές, με αποστραγγιστικό δίκτυο. Να υπάρχουν χώροι αποθήκευσης, συντήρησης των διατροφικών προϊόντων, εγγυημένες τιμές, διασφαλίζοντας το εισόδημα του αγρότη. Με σύγχρονους όρους δουλειάς με δραστική μείωση του χρόνου για όλους με δημόσια και δωρεάν παιδεία, σχολεία, δασκάλους με αποτέλεσμα να μένει ο νέος στην ύπαιθρο, με κέντρα υγείας και ούτω καθεξής.

Σχετικά με τα «κόκκινα» δάνεια και ολοκληρώνω την ομίλα μου με αυτό κύριε Πρόεδρε ευχαριστώντας σας για την ανοχή. Έχουμε ήδη τοποθετηθεί και δεν θα μακρηγορήσω, εξάλλου θα καταθέσουμε και τροπολογία για το θέμα αυτό. Για εμάς η διευθέτηση των «κόκκινων» δανείων προς όφελος των βιοπαλαιστών, έχει 5 βασικές προϋποθέσεις.

Πρώτον, η συνολική απαίτηση να μην υπερβαίνει το αρχικό κεφάλαιο, αφαιρώντας από αυτό το σύνολο των καταβολών που έγιναν. Θα αναφέρω το παράδειγμα ενός κτηνοτρόφου, ο οποίος με πήρε τηλέφωνο. Πήρε δάνειο 140.000 ευρώ. Το πλήρωνε μέχρις ότου σταμάτησε να το πληρώνει γιατί είχε σοβαρό θέμα υγείας, πλήρωσε 50.000. Εμείς λέμε το εξής. Να γίνει διευθέτηση με τις υπόλοιπες 90 που χρωστάει, όχι τα 250 που του ζητάει τώρα η PQH και η τράπεζα.

Δεύτερον, κούρεμα 50% για τις πρώτες 300.000 του δανείου.

Τρίτον, αποπληρωμή με το μικρότερο δυνατό επιτόκιο 2%, χωρίς εφάπαξ καταβολή.

Τέταρτον, μέχρι τη ρύθμιση, αναστολή κάθε αναγκαστικής είσπραξης και «ξεπάγωμα» λογαριασμών.

Πέμπτον, και σημαντικότερο, απαγόρευση πλειστηριασμού πρώτης κατοικίας και περιουσιακών στοιχείων έως και 500.000 ευρώ.

Αυτά είναι τα 5 βασικά κριτήρια για την πραγματική προστασία των βιοπαλαιστών αγροτών από τα «κόκκινα» δάνεια.

Επειδή έγινε μία συζήτηση και μια «κοκορομαχία» για το τι είναι νόμιμο και τι δεν είναι νόμιμο -και πείτε μας αν αυτή η διάταξη είναι νόμιμη και μπορεί να γίνει «κούρεμα» και είναι σύμφωνο με το Σύνταγμα, ποιος θα κάνει το «κούρεμα». Εντάξει, ας τα αφήσουμε αυτά τώρα. Η Κυβέρνηση και κάθε Κυβέρνηση -και η προηγούμενη τα ίδια έκανε και η προ προηγούμενη- σε μια νύχτα έφερε τα ιδιωτικά πανεπιστήμια, ενώ υπάρχει ρητή απαγόρευση στο Σύνταγμα για αυτό. Τι συζητάμε. Συζητάμε να βρούμε με ποιον νόμο θα σωθούν οι αγρότες, οι βιοπαλαιστές αγροκτηνοτρόφοι; Να καθίσετε να βρείτε τον τρόπο και να κάνετε πράξη αυτά που απαιτούν οι ίδιοι οι αγρότες, οι βιοπαλαιστές αγρότες, για να μείνουν στα χωριά τους. Μπορείτε να το κάνετε. Για τους μεγάλους το κάνετε μέσα σε μία νύχτα, αλλά προφανώς πρέπει να πιεστείτε, να ζοριστείτε τα παραπάνω από το οργανωμένο αγροτικό κίνημα. Εμείς εξάλλου εκεί θα δώσουμε και δίνουμε όλες μας τις δυνάμεις.

Σας ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Βέττα Καλλιόπη, Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τον λόγο έχει ο κ. Κωνσταντίνος Μπούμπας, Ειδικός Αγορητής από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κύριε Πρόεδρε, κύριε Γενικέ Γραμματέα του Υπουργείου, μιας και ο Υπουργός δεν είναι στην αίθουσα αυτή τη στιγμή.

Κυρίες και κύριοι συνάδελφοι, το είπαμε και κατά τις προηγούμενες συνεδριάσεις της Επιτροπής, το τονίζουμε και τώρα. Σε ό,τι αφορά τις Διεπαγγελματικές Οργανώσεις, ο σκοπός και ο χαρακτήρας τους είναι τελείως διαφορετικός και εσείς εδώ μεταλλάσσετε το χαρακτήρα των διεπαγγελματικών και αλλοιώνεται, κάνοντάς τους να έχουν έναν κερδοσκοπικό σκοπό, ενώ είναι Νομικά Πρόσωπα Ιδιωτικού Δικαίου μη κερδοσκοπικού χαρακτήρα. Όπως καταγγέλλουν οι 6 σημαντικές Διεπαγγελματικές Οργανώσεις των βασικών αγροτικών προϊόντων, όπως είναι το ρύζι, το βαμβάκι, η σταφίδα κ.λπ., αυτό αντιβαίνει με το νομοθετικό πλαίσιο του Ενωσιακού Δικαίου και συγκεκριμένα με το άρθρο 157. Επομένως, αντί να ενισχύσουμε το «συνεταιρίζεσθαι», μέσω της δημιουργίας συνεταιρισμού που αντιπροσωπεύει την «ισχύ εν τη ενώσει», και να προάγουμε τη φιλοσοφία ενός συνεταιριστικού κινήματος, το οποίο γι’ αυτό τον λόγο έγινε και ιδρύθηκε πριν από περισσότερο από 1 αιώνα για να στηρίξει τους αγρότες.

Παρατηρούμε, ένα τρίπτυχο ανάμεσα στον παραγωγό, τον τυποποιητή και τον έμπορο. Άρα, ο παραγωγός εν τοις πράγμασι, έχει να αντιμετωπίσει και τον τυποποιητή και τον έμπορο, οι οποίοι με την υπεραξία του προϊόντος -που είναι ο επόμενος κρίκος της αλυσίδας των διεπαγγελματικών- θα είναι στη συρρίκνωση, όσο το δυνατόν περισσότερο, της τιμής του αγροτικού προϊόντος από το χωράφι, από την παραγωγή ή από την κτηνοτροφική μονάδα, με απώτερο σκοπό το κέρδος και στην τυποποίηση, αλλά και στη διακίνηση μέσω της εμπορίας.

Χάνεται, λοιπόν, ο χαρακτήρας και η ουσία των Διεπαγγελματικών Οργανώσεων, οι οποίες κατ’ ουσία δεν θα προστατεύουν τα δικαιώματα των παραγωγών. Αυτό το έχουμε δει στην προσφιλή σας τακτική ακόμη και με τον νόμο που περάσατε για τις λαϊκές αγορές, και υπήρχε αντιπαράθεση με τον τότε Υπουργό Άδωνι Γεωργιάδη, ότι εξαλείφεται ο όρος «παραγωγός» και πάμε πλέον, στον όρο «πωλητής». Εάν εξαλειφθεί ο όρος «παραγωγός» στον πρωτογενή τομέα, χάνεται όλος ο χαρακτήρας και όλη η ουσία. Γιατί εκείνο το οποίο πρέπει να υπερθεματίσουμε είναι ότι ο παραγωγός δεν μπορεί να είναι μπίζνεσμαν, δεν μπορεί να είναι επιχειρηματίας. Ο παραγωγός είναι παραγωγός, αλλά ο παραγωγός προστατεύεται μέσα από ένα ισχυρό πλαίσιο σε ό,τι αφορά τους αγροτικούς συνεταιρισμούς και όχι από τις Διεπαγγελματικές Οργανώσεις. Ποια είναι η ειδοποιός διαφορά; Ο συνεταιρισμός, ο οποίος το λέει και η λέξη, έχει τους αγρότες ενωμένους για να στηρίξει τις τιμές των δικών τους προϊόντων και την παραγωγή τους σε ό,τι αφορά τη διάθεση, αλλά και τη διαδικασία πώλησης ενώ οι διεπαγγελματικές έχουν στον ίδιο κορμό και τον τυποποιητή, αλλά και τον έμπορο και αυτό τα λέει όλα.

Θα επαναλάβω αυτό που είπα και κατά την 1η συνεδρίαση της Επιτροπής -και δεν θα σταματήσουμε να το λέμε- ότι το λάθος της Κυβέρνησης της Νέας Δημοκρατίας ήταν να θεσπίσει με νόμο το δικαίωμα σε ιδιώτη έμπορο να συμμετέχει συνάμα στα Διοικητικά Συμβούλια των συνεταιρισμών. Δεν μπορεί ένας έμπορος, διά της ψήφου, να καθορίζει αποφάσεις σε Διοικητικά Συμβούλια Συνεταιριστικών Οργανώσεων ενώ ο ίδιος μπορεί να εμπορεύεται, και καλά κάνει, τα δικά του αγροτικά εφόδια. Δεν μπορεί παράλληλα να είναι και σε συνεταιρισμό. Δεν γίνεται «ο λύκος να φυλάει τα πρόβατα».

Επομένως, ο πρότερος «βίος» εκ του νομοθετικού πλαισίου, που εσείς ψηφίσατε ως Κυβέρνηση, δεν είναι ο ενδεδειγμένος τρόπος για να προστατευθεί ο μικρός παραγωγός και δη οι ομάδες παραγωγών. Αυτό δεν είναι κάτι που το λέμε εμείς. Το θέτουν ως προβληματισμό οι Διεπαγγελματικές Οργανώσεις με βασικά αγροτικά προϊόντα παραγωγής, πως αντιβαίνετε, δηλαδή, στον σκοπό και στο χαρακτήρα των Διεπαγγελματικών Οργανώσεων που δεν πρέπει να είναι κερδοσκοπικές αντιβαίνοντας, επαναλαμβάνω, και το άρθρο 157 του Ενωσιακού Δικαίου. Θα έπρεπε να παραδειγματιστούμε από κάποιες άλλες χώρες, όπως είναι η Γαλλία, όπως είναι η Πορτογαλία, η Ισπανία και ούτω καθεξής.

Σε ό,τι αφορά το άρθρο 11 και τη διαδικασία εκπόνησης διαχειριστικών σχεδίων βόσκησης. Εκεί υπάρχει η «μεγάλη αμαρτία του παρελθόντος», η εμπορευματοποίηση στα βοσκοτόπια. Υπάρχουν βοσκοτόπια που αλλάζουν περιοχές, που έχουν «ρόδες» και μετακινούνται προκειμένου κάποιοι να έχουν βοσκοτόπια, τα οποία είτε είναι ανύπαρκτα, είτε είναι σε άλλες περιοχές. Πρόκειται για «αμαρτίες του παρελθόντος» που έχουμε πληρώσει με υψηλά πρόστιμα, τα οποία «αγγίζουν» τα 450 εκατομμύρια ευρώ. Τι κάνετε τώρα; Η καταληκτική προθεσμία συμμόρφωσης της χώρας μας ήταν στα τέλη του 2024 και την ίδια στιγμή, στο άρθρο 12, παρατηρούμε ενδεχόμενη παράταση μέχρι το τέλος του 2026. Καταρχάς, δεν μπορεί η Κυβέρνηση, να τα «ρίξει» όλα στις Περιφέρειες, καθώς, όπως βλέπουμε στον νόμο, το Υπουργείο μπορούσε και από μόνο του να προχωρήσει σε κάποιες ενδεδειγμένες απαραίτητες ενέργειες.

Η εκπόνηση των διαχειριστικών σχεδίων βόσκησης δεν είναι απλώς μια πολιτική βούληση της Κυβέρνησης, αλλά είναι μια κανονιστική υποχρέωση της χώρας μας προς την Ευρωπαϊκή Ένωση. Μάλιστα, με επίκαιρη ερώτηση που είχαμε καταθέσει, ως Ελληνική Λύση, υπήρχε η υπόσχεση ότι σε κάθε Περιφέρεια που έχει τα δικά της ιδιαίτερα χαρακτηριστικά θα πρέπει να υπάρχει και το ανάλογο πρασίνισμα σε ό,τι αφορά τον σχεδιασμό και την εκπόνηση των διαχειριστικών σχεδίων βόσκησης.

Πρόσφατα, βρέθηκα σε μια ημερίδα βουβαλοτρόφων στη λίμνη Κερκίνη που είναι ένας παραγωγικός κλάδος κτηνοτροφικού χαρακτήρα με πρόσημο εξαγωγής για τη χώρα, αλλά δυστυχώς τους έχουμε αφήσει να «παλεύουν» μόνοι τους χωρίς να έχουν τους ενδεδειγμένους βοσκότοπους που χρειάζεται ο νεροβούβαλος του υδροβιοτόπου της λίμνης Κερκίνης να είναι αναπόσπαστο κομμάτι στο φυσικό περιβάλλον που συνάμα συνδράμει, αν θέλετε, και στην οικολογική αλυσίδα πανίδας και χλωρίδας. Ανοίγουμε πάρα πολύ μεγάλα ζητήματα που αφορούν, βεβαίως, το θέμα της κτηνοτροφίας, αλλά συγκεκριμένα, όπως είπαμε, για τα διαχειριστικά σχέδια βόσκησης θα μπορούσατε να πάρετε γενναίες πρωτοβουλίες και να μην μετακυλίετε τις ευθύνες απλά στις Περιφέρειες, χωρίς να υπάρχει ένας ουσιαστικός στρατηγικός σχεδιασμός για να «ξεκαθαρίσει το τοπίο».

Σε ό,τι αφορά τα νεκρά ζώα, που είναι ένα πάρα πολύ μεγάλο ζήτημα, διαπιστώνουμε, δυστυχώς, ότι δεν μπορούν να ταφούν νόμιμα, πουθενά. Αυτό είναι ένα μεγάλο πρόβλημα. Δεν είναι δυνατόν η Κυβέρνηση να αναθέτει σημαντικές υποχρεώσεις στους Οργανισμούς Τοπικής Αυτοδιοίκησης χωρίς την αντίστοιχη οικονομική ενίσχυση και οι ευθύνες να γίνονται «μπαλάκι» μεταξύ των αρμοδίων. Η πρόβλεψη για ταφή στους Χώρους Υγειονομικής Ταφής Απορριμμάτων και στους Χώρους Υγειονομικής Ταφής Υπολειμμάτων, μπορεί να αποδειχθεί προβληματική στην πράξη, καθώς οι διαχειριστές των χώρων, όπως είναι οι Δήμοι ή οι ΦοΔΣΑ, μπορούν κάλλιστα να αρνηθούν με βάση τις κείμενες διατάξεις, ειδικά ως προς την ταφή στους ΧΥΤΥ, κάνοντας την ρύθμιση «αναγκαίο κακό». Απαιτούμε την άμεση δημιουργία και λειτουργία των απαραίτητων ειδικών χώρων υγειονομικής ταφής των νεκρών ζώων, για να πούμε ότι πραγματικά επιλύουμε αυτό το μεγάλο ζήτημα.

Σχετικά με το Άγιο Όρος, τα Αγιορείτικα προϊόντα και τη διάθεση των αγροτικών προϊόντων από το Κέντρο Διαφύλαξης Αγιορείτικης Κληρονομιάς στην Περιφέρεια Κεντρικής Μακεδονίας. Εδώ ο νομοθέτης επικαλείται ότι υπάρχει ανεπαρκή στελέχωση, αλλά κρίνουμε ότι θα ήταν προτιμότερο να ενισχυθεί το Κέντρο Διαφύλαξης Αγιορείτικης Κληρονομιάς παρά να μεταφερθεί η συγκεκριμένη αρμοδιότητα στην Περιφέρεια προκειμένου οι ίδιες οι Αγιορείτικες Μονές, οι οποίες διαχειρίζονται αυτά τα πολύ καλής ποιότητας και υπεραξίας προϊόντα του Αγίου Όρους, να έχουν μεγαλύτερη «φωνή» και λόγο και να μην γίνεται απλά μια αλλαγή αρμοδιοτήτων προς την Περιφέρεια της Κεντρικής Μακεδονίας. Με αυτή τη ρύθμιση οι Μονές του Αγίου Όρους θα πάψουν να έχουν λόγο και άποψη για τα προϊόντα τους, κάτι που μας βρίσκει αντίθετους.

Ως Ελληνική Λύση, το έχουμε πει πολλές φορές, λείπει και ο εκπρόσωπος από το ΚΚΕ που ήθελα να το ακούσει, έχουμε καταγγείλει όλα αυτά με τις ατασθαλίες στον ΟΠΕΚΕΠΕ που συγκρούονται με το Ενωσιακό Δίκαιο. Δεν μας φταίει η Ευρωπαϊκή Ένωση αν εμείς δεν διαχειριστήκαμε με δίκαιο τρόπο τις εγγυήσεις και τα κοινοτικά κονδύλια και έγιναν ατασθαλίες που αγγίζουν τα 3,1 δισεκατομμύρια ευρώ. Να έρχεται η Εθνική Υπηρεσία Διαχείρισης -για τα περσυνά και για τα σχέδια βελτίωσης, για τα eco schemes τα οικολογικά- να βρίσκει αυτές τις οικονομικές «τρύπες» και να υπάρχει μία διαφωνία με τον ΟΠΕΚΕΠΕ, λέγοντας πως το έλλειμμα είναι 34 εκατομμύρια ευρώ και ο ΟΠΕΚΕΠΕ να παραδέχεται το έλλειμμα λέγοντας ότι είναι 9 εκατομμύρια ευρώ. Ποιοι τα πληρώνουν όλα αυτά; Oι αγρότες από τους οποίους σήμερα ζητάνε πίσω χρήματα, από τεχνικό λάθος να επαναλάβω, αχρεωστήτως ύψους 53 εκατομμυρίων ευρώ τα οποία δόθηκαν το 2023, χωρίς να φταίνε οι αγρότες, για κοινοτικά κονδύλια του 2022 αλλά με στοιχεία του 2021 από τον τεχνικό σύμβουλο του ΟΠΕΚΠΕ. Άρα, η προσπάθεια είναι «σισύφειος».

**Επειδή δεν έχω πολύ χρόνο στη διάθεσή μου, διαβάζω προσεκτικά τι λέει η Εθνική Ένωση Αγροτικών Συνεταιρισμών σε ό,τι αφορά τα «κόκκινα» δάνεια, αλλά και ο Πρόεδρος του Αγροτικού Συνεταιρισμού Αρχαίας Κορίνθου, κ. Κόλλιας, και θα συμφωνήσω σε πάρα πολλά πράγματα, γνωρίζοντας, κύριε Υπουργέ, πολύ καλά το αγροτικό ζήτημα. Αλλά, και ως κόμμα, έχουμε πει ότι πρέπει οπωσδήποτε να επιλυθεί το ζήτημα των «κόκκινων» αγροτικών δανείων που «λιμνάζουν». Όμως, εδώ αλλοιώνεται η παράγραφος 5 του ν.3259/2004, ο γνωστός «νόμος Παυλόπουλου» τότε, που προέβλεπε πολλές ρυθμίσεις σε ό,τι αφορά και τα πανωτόκια. Τι γίνεται τώρα; Ο ειδικός διαχειριστής σε συνεργασία με την Τράπεζα της Ελλάδος, που δεν είναι η πρώτη φορά όπως επικαλέστηκε ο Υπουργός, έχει ξαναγίνει στο παρελθόν και έχει οδηγήσει τους αγρότες σε δικαστικές διαμάχες. Η περιβόητη αυτή Ειδική Διαχειριστική Αρχή Ρύθμισης, η PQH, υπάρχουν «αμαρτίες του παρελθόντος», άλλους αγρότες δεν τους ενέταξε, κατά το δοκούν, γιατί θεώρησε ότι τα δάνεια τους δεν είναι αγροτικά. Δικαιώθηκαν οι αγρότες στα δικαστήρια υπάρχει και απόφαση του Αρείου πάγου του 2020. Άλλοι αγρότες θεωρήθηκαν ότι επειδή άλλαξαν επάγγελμα, δεν πρέπει να γίνει ρύθμιση και τους βάλανε σε μία δικαστική περιπέτεια.**

**Επομένως, ουσιαστικά εδώ γίνεται αγορά δανείων προς τα funds ενώ θα έπρεπε να υπάρχει ξεκάθαρο νομικό πλαίσιο που να προστατεύει τους αγρότες και να μην υπερκεράσει το διπλάσιο του αρχικού κεφαλαίου, πλην των καταβολών προς τρίτους.**

**Ως προς το δεύτερο κομμάτι, έπρεπε να υπάρχουν ειδικές ρυθμίσεις για τα πανωτόκια, τα οποία είναι ληστρικά απέναντι στους αγρότες. Άρα, όπως έχουμε το θέμα των «κόκκινων» δανείων για τα υπερχρεωμένα νοικοκυριά, που έχουν αδικηθεί συμπολίτες μας σε ό τι αφορά την πρώτη κατοικία, το ίδιο να γίνει με τα «κόκκινα» αγροτικά δάνεια. Στην ουσία, αντί να υπάρχει ένα νομοθετικό πλαίσιο που θα προστατεύσει -η ίδια η Τράπεζα της Ελλάδος, έχει δείξει αμαρτίες με την PQH εδώ και τόσα χρόνια σε δικαστικές διαμάχες που ενώ έχουν κερδηθεί από τους αγρότες οι οποίοι αναγκάστηκαν να πάνε στα δικαστήρια διότι ο πρότερος βίος, δεν είναι και ο καλύτερος ανάμεσα στην ειδική αυτή αρχή των ρυθμίσεων και την Τράπεζα της Ελλάδος. Υπάρχει ένας κακός πρότερος βίος δεν υπάρχει νομοθετικό πλαίσιο. Άρα, εδώ μιλάμε για ιδιωτικά funds, τα οποία θα πάρουν τα δάνεια με δανεικά και αναχρηματοδότηση και θα επανέλθουμε κάνοντας την προσπάθεια «σισύφειο».**

**Πρέπει να επιλυθεί το θέμα των αγροτικών κόκκινων δανείων; Σαφώς. Εδώ μιλάμε για 700 συνεταιρισμούς με χρέη 1,8 δισεκατομμύρια ευρώ, θεωρούσα πως είναι 1,5 αλλά είναι 1,8 όπως όπως είπε ο κ. Τσιάρας. Τότε, δεν μπορούσαν να πάνε και να αντιβαίνουν με την πρώην ΑΤΕ, διότι η τράπεζα ήταν υπό εκκαθάριση -και ακόμη δεν έχει εκκαθαρίσει γιατί η Πειραιώς πήρε το «καλό» κομμάτι το «κακό» κομμάτι της ΑΤΕ δεν το πήρε. Διαλύσαμε και την Αγροτική Τράπεζα. Εν κατακλείδι, το θέμα των «κόκκινων» δανείων, είναι ένα θέμα για το οποίο έπρεπε να υπάρχουν ξεκάθαροι όροι υποστήριξης του αρχικού κεφαλαίου, να μην υπερβαίνει το διπλάσιο και σε ότι αφορά τα πανωτόκια και επιπλέον πρέπει να προσέξουμε τις εξατομικευμένες περιπτώσεις. Σε ερώτησή μας προς τους εκπροσώπους της PQH είπαν ότι θα το δούμε εξατομικευμένα αλλά το παρελθόν δεν μαρτυρά κάτι τέτοιο.**

**Τόσο η ΕΘΕΑΣ όσο και ο Πρόεδρος του συνεταιρισμού της Αρχαίας Κορίνθου έχουν απόλυτο δίκιο για τις απορίες, τους προβληματισμούς, τις ανησυχίες που έχουν διατυπώσει σε ό,τι αφορά τη διαχείριση των αγροτικών «κόκκινων» δανείων αναφορικά με το παρελθόν της ειδικής διαχειριστικής αρχής για τις ρυθμίσεις. Εν ολίγοις έπρεπε να εφαρμοστεί απαρέγκλιτα η παράγραφος 5 του ν. 3259/2004 σε ό τι αφορά την προστασία των «κόκκινων» αγροτικών δανείων.**

**Σας ευχαριστώ, κύριε Πρόεδρε.**

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής): Και εγώ και σας ευχαριστώ κ. Μπούμπα.**

**Τον λόγο έχει ο κ. Ζεϊμπέκ.**

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Ευχαριστώ κύριε Πρόεδρε.**

**Κύριε Υπουργέ, κυρίες και κύριοι συνάδελφοι, επιχειρήσαμε καθ΄ όλη τη διάρκεια της συζήτησης σε όλες τις συνεδριάσεις της Επιτροπής, να αναδείξουμε τα εγγενή προβλήματα που παρουσιάζει και το σημερινό νομοσχέδιο της Κυβέρνησης που μπορεί στο τίτλο του να διακηρύσσει ότι υπηρετεί φιλόδοξους στόχους όπως η ενίσχυση του αγροτικού τομέα, η αναδιοργάνωση των υπηρεσιών και η επανεκκίνηση της αγροτικής οικονομίας, δυστυχώς όμως η πραγματικότητα είναι πολύ διαφορετική.**

Συζητήσαμε για τα πραγματικά μεγέθη και κατά τη διάρκεια Επίκαιρης Ερώτησης που σας καταθέσαμε σχετικά με το υπό διερεύνηση σκάνδαλο με τις παράνομες επιδοτήσεις στον ΟΠΕΚΕΠΕ, αλλά οι απαντήσεις που λάβαμε από τον κύριο Υφυπουργό, δεν ήταν πειστικές. Ήταν μια προσπάθεια συγκάλυψης του σκανδάλου με γενικόλογα. Θα έπρεπε να μπει «νυστέρι στο απόστημα» για να προκύψει η αλήθεια.

Εντός της ΕΕ, η Ελλάδα κατέχει την πρώτη θέση στη μείωση της αγροτικής παραγωγής το έτος 2023 κατά 16%, πρώτη και στην αύξηση τιμών κατά τη γνωστή διαδρομή των προϊόντων από το χωράφι στο ράφι. Η αποτυχία όμως του παρόντος νομοσχεδίου αποδείχθηκε και κατά τη διαδικασία ακρόασης των φορέων, όπου οι ενστάσεις και οι αντιρρήσεις ήταν ουκ ολίγες. Άλλωστε, κύριε Υπουργέ, εσείς ο ίδιος επιβεβαιώσατε ότι πρόκειται για νομοσχέδιο με διατάξεις άσχετες μεταξύ τους, βαπτίζοντάς το «ερανιστικό» που στην πραγματικότητα επιχειρεί απλά να «κλείσει κάποιες τρύπες». Το βασικό πρόβλημα είναι ότι η Κυβέρνηση δεν φαίνεται να διαθέτει κανένα στρατηγικό σχέδιο για το τι θα γίνει την επόμενη μέρα με τον πρωτογενή τομέα, τη γεωργία, την κτηνοτροφία και την αλιεία στη χώρα. Όλα αυτά συμβαίνουν την ώρα που το κόστος παραγωγής συνεχίζει να «θεριεύει», μειώνοντας όλο και περισσότερο το αγροτικό εισόδημα, την ώρα που η ύπαιθρος ερημώνει, εσείς αρκείστε σε νομοσχέδια εμβαλωματικού χαρακτήρα που, πολλές φορές, καταλήγουν αντί να «κλείνουν τις πληγές» για τον αγροτικό κόσμο να ανοίγουν ακόμη μεγαλύτερες.

Κατά τη σημερινή συνεδρίαση θα αναφερθούμε σε 2 μόνο παραδείγματα γιατί αναλυτικά και στο σύνολο του νομοσχεδίου θα τοποθετηθούμε στην Ολομέλεια. Εισάγετε διατάξεις για τις Διεπαγγελματικές Οργανώσεις που προκάλεσαν σοβαρές αντιδράσεις, με αποτέλεσμα οι φορείς να σας ζητούν να τις αποσύρετε. Βέβαια, κύριε Υπουργέ, ανακοινώσατε σήμερα και τις αλλαγές που φέρνετε κάτω από την πίεση των φορέων. Θα τοποθετηθούμε πιο αναλυτικά για αυτό το θέμα αύριο στην Ολομέλεια παρότι αναφερθήκατε λεπτομερώς στην 1η συνεδρίαση, αποφεύγω να επαναλάβω χάριν συντομίας του χρόνου.

Εξίσου προβληματικές είναι και οι διατάξεις που φέρνετε στο νομοσχέδιο για τα «κόκκινα» δάνεια των αγροτών. Εσείς οι ίδιοι, πριν από 2 χρόνια, είχατε πει μεγάλες κουβέντες για το θέμα της ρύθμισης των «κόκκινων» δανείων των αγροτών και των συνεταιρισμών που θα φέρνατε. Είχατε φτάσει να κάνετε λόγο για «γενναίες» ρυθμίσεις που θα δουν οι αγρότες για πρώτη φορά στην ιστορία της ελληνικής πολιτείας και άλλα τέτοια όμορφα λόγια. Τελικά, φέρατε και εδώ μια ρύθμιση που όχι απλά «περνάει κάτω από τον πήχη», καθώς αφορά μόνο συγκεκριμένη κατηγορία δανείων και επαφίεται στις καλές προθέσεις του νέου εκκαθαριστή που εισάγεται, το αν θα υπάρξει «κούρεμα». Αδιανόητα πράγματα, πολύ μακριά από αυτό που περίμεναν οι αγρότες. Αλλά στην πραγματικότητα, μέσα από αυτή τη ρύθμιση ελλοχεύει ο κίνδυνος τα διάφορα αρπακτικά, δε μπορούμε να τα χαρακτηρίσουμε διαφορετικά, να αρπάξουν ότι μπορούν, καθώς ο ειδικός εκκαθαριστής θα μπορεί να μεταβιβάσει τα δάνεια στον διαχειριστή δανείων που επιθυμεί να τα αγοράσει, είτε απευθείας ο ίδιος, είτε με σύμπραξη με κάποιο πιστωτικό ίδρυμα. Σας το είπαμε και κατά την 1η συνεδρίαση. Όλα αυτά τα σχήματα, αυτές τις πρακτικές τις έχουμε δει στη πράξη. Αυτού του είδους οι πολιτικές και ρυθμίσεις είναι που κάνουν τους αγρότες να κινδυνεύουν να βρεθούν ανάμεσα στα νύχια νέων εν δυνάμει «Πάτσηδων» και χωρίς να προβλέπεται και καμία προστασία.

Υπάρχουν αρκετά ακόμα θέματα στο νομοσχέδιο για τα οποία θα θέλαμε να μιλήσουμε, όμως θα τα θίξουμε κατά την αναλυτική συζήτηση που θα γίνει αύριο στην Ολομέλεια. Μας βρίσκει σύμφωνους η τροπολογία που ανέφερε ο Υπουργός για το επίδομα των κτηνιάτρων, θεωρούμε πως είναι προς τη σωστή κατεύθυνση και θα τοποθετηθούμε αναλυτικά, και για αυτή, αύριο στην Ολομέλεια.

Σας ευχαριστούμε.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κι εγώ σας ευχαριστώ, κύριε Ζεϊμπέκ.

Τον λόγο έχει ο κ. Κομνηνός Δελβερούδης, Ειδικός Αγορητής της Κ.Ο. «[ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)».

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «**[**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"**](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)**»):** Ευχαριστώ, κύριε Πρόεδρε.

Από την αρχή είχαμε τις ενστάσεις μας σε πολλά σημεία του υπό ψήφιση νομοσχεδίου, οι οποίες ενισχύθηκαν και μετά από την ακρόαση των φορέων και ειδικότερα των Διεπαγγελματικών Οργανώσεων που κλήθηκαν στην συνεδρίαση της Επιτροπής. Διότι, επιβεβαιώθηκε ο αρχικός μας ισχυρισμός ότι και πάλι νομοθετείτε ερήμην των αρμόδιων επαγγελματιών και των ενώσεων τους. Με απλά λόγια, περιφρονείτε τον λαό από τον οποίο πηγάζουν όλες οι εξουσίες. Δεν μπορεί να περιμένετε πως θα λυθούν προβλήματα όταν αφήνετε απέξω τους άμεσα ενδιαφερόμενους.

Όλες οι Διεπαγγελματικές Οργανώσεις σας τόνισαν την αντίθεσή τους με τη θέσπιση της νομικής μορφής της κοινοπραξίας στον τομέα των διεπαγγελματικών. Η μετατροπή των Διεπαγγελματικών Οργανώσεων σε κοινοπραξία σημαίνει ότι, στην περίπτωση κακοδιαχείρισης τα χρέη που θα δημιουργηθούν θα επιβαρύνουν άμεσα και όλα τα μέλη των οργανώσεων. Άρα, υπό το πρίσμα αυτό ποιος παραγωγός θα θελήσει να ενταχθεί στις Διεπαγγελματικές Οργανώσεις.

Επιπλέον, η συμμετοχή στις Διεπαγγελματικές Οργανώσεις παραμένει προβληματική καθώς απαιτείται σύμπραξη μεγάλου αριθμού φορέων, γεγονός που αποθαρρύνει και πάλι τη συμμετοχή μικρομεσαίων παραγωγών. Αλλά και οι νέες εισφορές που επιβάλλονται στα μη μέλη ενδέχεται να δημιουργήσουν επιπρόσθετα οικονομικά βάρη, χωρίς να διασφαλίζεται ότι οι μικροί αγρότες θα αποκομίσουν οφέλη από αυτές. Επιπλέον, όπως μας κοινοποίησε ο εκπρόσωπος της Διεπαγγελματικής Οργάνωσης Φέτας, οι εισφορές τους δεν γνωρίζουν πού πηγαίνουν και σίγουρα, δεν χρησιμοποιούνται προς όφελος των παραγωγών. Δείχνει αυτό ενδιαφέρον για τους παραγωγούς; Δείχνει ενδιαφέρον για την ανάπτυξη της πρωτογενούς παραγωγής;

Σχετικά με την αυτονομία των Διεπαγγελματικών Οργανώσεων, θα πρέπει να τονίσουμε ότι το Εθνικό Συμβούλιο Διεπαγγελματικών Οργανώσεων, όπως περιγράφεται στο νομοσχέδιο, θέτει εν αμφιβόλω την αυτονομία τους, εφόσον δίνεται στον Υπουργό η δυνατότητα να συγκαλεί ή να μη συγκαλεί το συμβούλιο όταν κατά την κρίση του υπάρχουν ανάγκες. Αλλά και η συμμετοχή εκπροσώπου του Υπουργείου στα διοικητικά συμβούλια, είναι αντιδημοκρατικό και προσβλητικό προς τους παραγωγούς.

Αντίθετα, με το υπό ψήφιση νομοσχέδιο, σε χώρες όπως η Ισπανία και η Πορτογαλία όπου ανθεί ο θεσμός των διεπαγγελματικών, βλέπουμε ότι οι οργανώσεις αυτές είναι οικονομικά και διοικητικά αυτόνομες, χωρίς να επιβαρύνουν τον Κρατικό Προϋπολογισμό. Το κράτος οφείλει να είναι αρωγός των διεπαγγελματικών και όχι «δερβέναγας». Οφείλει να τις βοηθάει και όχι να τις υποτάσσει. Οφείλει να τις υποστηρίζει στη διασφάλιση των δικαιωμάτων ελληνικών προϊόντων σε διεθνές επίπεδο, όπως της ελληνικής φέτας, στη διασφάλιση συμφωνιών με άλλα κράτη, καθώς και στην εξασφάλιση των αντίστοιχων οικονομικών πόρων που απαιτούνται γι’ αυτές τις διεργασίες.

Οι Διεπαγγελματικές Οργανώσεις έχουν σκοπό να προωθήσουν τα συμφέροντα των παραγωγών και να δημιουργήσουν κατάλληλες συνθήκες για ανάπτυξη στον πρωτογενή τομέα. Αν δεν τους αφήσουμε τη δυνατότητα να δρουν αυτόνομα ώστε να μεταφέρουν στο Υπουργείο τα προβλήματα του κλάδου, όπως τα βιώνουν οι ίδιοι οι παραγωγοί, δεν υπάρχει λόγος για την ύπαρξη τους.

Ένα άλλο θέμα που έθιξαν οι φορείς είναι η αντίθετη με τον Ευρωπαϊκό Κανονισμό λειτουργίας Διεπαγγελματικών Οργανώσεων σε περιφερειακό επίπεδο που δημιουργούν αθέμιτο ανταγωνισμό προς τις Εθνικές Διεπαγγελματικές Οργανώσεις. Και σε αυτό, φυσικά, είμαστε αντίθετοι και τασσόμαστε υπέρ των Εθνικών Διεπαγγελματικών Οργανώσεων, ώστε να είναι ισχυρές και να εκπληρώνουν τους σκοπούς τους. Εντέλει, η πραγματική ενίσχυση των Διεπαγγελματικών Οργανώσεων θα έπρεπε να συνοδεύεται και από πιο ευέλικτους μηχανισμούς διαχείρισης και διαφάνειας, καθώς και μέτρα που διασφαλίζουν την ισότιμη συμμετοχή των αγροτών.

Όσον αφορά τα ζητήματα της υγειονομικής ταφής των ζώων και του Συμβουλίου Αλιείας τοποθετηθήκαμε στις προηγούμενες συνεδριάσεις. Θέσαμε ερωτήματα και απαντήσεις δεν πήραμε, διότι αφενός και δεν κλήθηκαν και οι αρμόδιοι φορείς, παρότι το αιτηθήκαμε, και αφετέρου, λάβαμε για το Συμβούλιο Αλιείας ανακριβείς απαντήσεις από τον κύριο Υπουργό, ότι δήθεν το Συμβούλιο δεν ασχολείται με τη χάραξη της πολιτικής της αλιείας, αλλά με τους κανόνες ασφαλείας και υγιεινής. Γι’ αυτό αποκλείονται οι αλιείς από το Συμβούλιο. Όμως, η «σκληρή» πραγματικότητα και ο πραγματικός λόγος αποκλεισμού των αλιέων από το Συμβούλιο που τους αφορά είναι ο «ελιτισμός» σας, ο οποίος δεν δίνει χώρο στους επαγγελματίες και τους παραγωγούς να μιλήσουν για τα προβλήματα του κλάδου τους. Άλλωστε, εσείς τα γνωρίζετε όλα καλύτερα και γι’ αυτό δεν λύνεται τα προβλήματα, δημιουργείτε περισσότερα.

Ως προς το θέμα των αγροτικών δανείων, θα ήθελα να πω ότι το μέγεθος του προβλήματος αποτυπώνεται στην περίπτωση του Αγροτικού Συνεταιρισμού Αρχαίας Κορίνθου. Ο Πρόεδρος του Διοικητικού Συμβουλίου μας είπε χαρακτηριστικά ότι ο Συνεταιρισμός δανείστηκε συνολικά γύρω στις 69.000 ευρώ με 2 δανειακές συμβάσεις και κατέβαλε το ποσό των 35.000 ευρώ. Η διαταγή πληρωμής, που εκδόθηκε το 2010 από την Αγροτική Τράπεζα, ήταν για ποσό 5 φορές μεγαλύτερο από το κεφάλαιο, δηλαδή γύρω στις 380.000 ευρώ, και σήμερα, όπως είπε ο Πρόεδρος του Συνεταιρισμού το λογιστικό υπόλοιπο ανέρχεται σε ποσό άνω του ενός 1 εκατομμύριο 600 χιλιάδες ευρώ, σύμφωνα με την PQH. Επίσης, ο Αντιπρόεδρος της Εθνικής Ένωσης Αγροτικών Συνεταιρισμών ανέφερε την περίπτωση του Συνεταιρισμού της Μελίκης Ημαθίας, που έκανε μια διαπραγμάτευση με την PQH, αλλά και πάλι δεν μπορεί να τηρηθεί ο διακανονισμός αυτός ο οποίος έγινε μόνο για να αποφευχθούν οι κατασχέσεις.

Διαπιστώσαμε, κύριε Υπουργέ, ότι δε θέλετε να δώσετε λύση στο χρόνιο πρόβλημα και αποφύγατε να δεσμευτείτε για την επανεξέταση της οφειλής, δηλαδή, τον επανυπολογισμό της ως προς τα πανωτόκια, τα οποία συνεχίζουν να διογκώνουν τις οφειλές ανεξέλεγκτα, βάσει του κυμαινόμενου επιτοκίου. Αν θέλατε, θα το ορίζατε ρητώς στις διατάξεις του άρθρου 24 του παρόντος νομοσχεδίου, για να δεσμευτεί ο εκάστοτε διαχειριστής ότι θα εφαρμόσει το νόμο του 2004, αλλά δε θέλετε και γνωρίζετε ότι αυτό θα οδηγήσει και πάλι τους αγρότες στα δικαστήρια, προκειμένου να δικαιωθούν. Τα πιστωτικά ιδρύματα ακολουθούν τη δική τους κάθε φορά πολιτική, παρά την καλή διάθεση του Διευθύνοντος Συμβούλου της PQΗ, ο οποίος είπε κατά την ακρόαση των φορέων ότι γίνεται διαγραφή του ποσού που είναι υπερδιπλάσιο της αρχικής οφειλής για όλα τα δάνεια.

Άρα, δεν καταλαβαίνουμε. Γιατί δεν το ορίζετε ρητά στο νομοσχέδιο αυτό, όπως είπαν και άλλοι συνάδελφοι και μη μας πείτε ότι περιμένετε η Τράπεζα της Ελλάδος να εκδώσει κανονιστικές πράξεις, διότι θα έπρεπε να ξέρετε ήδη το πλάνο της Τράπεζας της Ελλάδος και να το γνωρίζουμε κι εμείς. Εκτός κι αν το γνωρίζετε και για αυτό το αφήνετε κενό. Αυτό που μας ζητάτε σήμερα, είναι να ψηφίσουμε ένα νομοσχέδιο με σοβαρά κενά, διότι δεν πήραμε καμία απάντηση, για το ποιοι θα είναι, τελικά, οι όροι μιας ρύθμισης και πώς θα υπολογιστεί το ρυθμιζόμενο ποσό, αλλά το αφήνετε στη διακριτική ευχέρεια του εκάστοτε διαχειριστή.

Επίσης, ένα πολύ σοβαρό θέμα προέκυψε με τις φυτεύσεις των αμπελώνων. Κατά την ακρόαση των φορέων ακούσαμε την Πρόεδρο της Διεπαγγελματικής Οργάνωσης Αμπέλου και Οίνου να το αναφέρει. Θα δεχτείτε να συναντήσετε την Πρόεδρο του Διοικητικού Συμβουλίου της Εθνικής Διεπαγγελματικής Οργάνωσης Αμπέλου και Οίνου, να συζητήσετε τα προβλήματα; Δεν είναι δυνατό, να λέτε ότι δίνετε προτεραιότητα στον πρωτογενή τομέα και από την άλλη να σας παίρνουν κάθε βδομάδα τηλέφωνο και να μη μπορείτε είτε να απαντήσετε είτε να δώσετε ένα ραντεβού στην Πρόεδρο της διεπαγγελματικής. Στο σημείο αυτό θα ήθελα να ενημερώσω πως δεν έχουμε λάβει κάποιο υπόμνημα από τη Διεπαγγελματική Οργάνωση που να λέει πως έχει διευθετηθεί το θέμα της φύτευσης των αμπελώνων, εκτός και αν έχει γίνει λάθος. Παρακαλώ να μας προωθηθεί ώστε να λάβουμε γνώση.

Όσον αφορά στο άρθρο 20, προφανώς και συμφωνούμε ότι πρέπει να συνεχίσει το προσωπικό να εργάζεται, αφού σε αυτό οφείλεται η αποδοτικότητα του προγράμματος συλλογής αλιευτικών δεδομένων. Όμως, όχι με συμβάσεις «παροδικών αναγκών», όπως τις λέτε. Δηλαδή, τι θα γίνεται; Κάθε φορά θα έχουν αγωνία οι εργαζόμενοι για το αν θα ανανεωθούν, με νομοθετική διάταξη οι συμβάσεις τους; Ειδικά, όταν έχουν προσφέρει τόσα πολλά σε αυτό το πρόγραμμα;

Τέλος, στο άρθρο 27 δίνονται αρμοδιότητες στον εκάστοτε Υπουργό, να θεσπίζει με απόφασή του τα μέτρα για την εφαρμογή του ενωσιακού δικαίου, δηλαδή, των κανονισμών, των αποφάσεων και των οδηγιών σε θέματα αρμοδιότητας της Γενικής Διεύθυνσης Κτηνιατρικής Υπηρεσίας του Υπουργείου που αφορούν μεταξύ άλλων σε νοσήματα ζώων και στα υγειονομικά μέτρα των νοσημάτων κ.λπ.. Η εφαρμογή αυτής της πολιτικής μας βρίσκει αντίθετους. Δεν μπορεί, ο εκάστοτε Υπουργός με μια εξουσιοδοτική διάταξη να εφαρμόζει ένα σύνολο κανόνων ενωσιακού δικαίου, όταν για παράδειγμα οι οδηγίες - όπως ξέρουμε - αφήνουν περιθώρια διακριτικής ευχέρειας στα κράτη-μέλη για την ενσωμάτωση των διατάξεών τους.

Για τους λόγους αυτούς, επιφυλασσόμαστε για την Ολομέλεια.

Σας ευχαριστώ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Σας ευχαριστούμε και εμείς, κ. Δελβερούδη.

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Γεωργία Κεφαλά, έχει τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε.

Κύριοι συνάδελφοι, έχουμε εδώ πολλές μέρες που τα συζητάμε και μιλάμε για την επιβίωση του αγροτικού κόσμου και, κατά συνέπεια, την επιβίωση τη δική μας. Πιστεύω ότι θα πρέπει να δώσουμε μεγάλη προσοχή στα κίνητρα που θα δώσουμε στους αγρότες και στους νέους αγρότες, ώστε να συνεχίσουν να επιλέγουν αυτό το επισφαλές επάγγελμα, σε συνθήκες που θα γίνουν ακόμα πιο δύσκολες με την πάροδο του χρόνου, λόγω της ερημοποίησης των εδαφών, λόγω της κλιματικής αλλαγής, λόγω της ενεργειακής κρίσης και, βέβαια, λόγω της λειψυδρίας, ένα θέμα το οποίο μας απασχολεί όλους. Δυστυχώς η Κυβέρνηση, δεν δείχνει να έχει πάρει στα σοβαρά το επείγον της κατάστασης. Η μειωμένη παραγωγή προϊόντων κάθε χρόνο είναι γεγονός και ακόμα στρέφουμε το βλέμμα στο να βολέψουμε φωτοβολταϊκά, αντί του να σχεδιάσουμε ένα βιώσιμο μέλλον για τον πρωτογενή τομέα.

Η επανεκκίνηση της αγροτικής οικονομίας, θα γίνει και με άμεσες κινήσεις που θα ανακουφίσουν τον αγροτικό πληθυσμό, όπως τις ζητάνε και οι ίδιοι οι αγρότες, με τη μείωση της kWh στα 7 λεπτά, με κατώτερες εγγυημένες τιμές στα προϊόντα, αναπλήρωση χαμένου εισοδήματος λόγω μειωμένης παραγωγής, για το οποίο δεν γίνεται λόγος από ό,τι ξέρουμε από το Υπουργείο, με αποζημιώσεις για ζημιές άνω του 30% από το μέτρο 23 που αργούν να δοθούν και επίσης δεν γνωρίζουμε και σε ποιες καλλιέργειες θα δοθούν, οι συνδεδεμένες ενισχύσεις για τα αιγοπρόβατα στους κτηνοτρόφους, μετά από το στήσιμο της Εθνικής Επιτροπής AKIS του Συστήματος Γεωργικής Γνώσης και Καινοτομίας που φυσικά άλλαξε και δυσκόλεψε τις προδιαγραφές, το αίτημα να συνδεθεί η ενίσχυση με την παραγωγή, που ακούσαμε πριν από λίγο και από συναδέλφους, και τελικά η κατάργηση του Ειδικού Φόρου κατανάλωσης.

Λέτε ό,τι θα καταργήσετε το πλαφόν των 100 εκατομμυρίων, θα υπάρχουν διάφορες διευκολύνσεις, αλλά πιστεύουμε και εμείς ότι ο τελικός στόχος θα έπρεπε να είναι η κατάργηση, για να είναι και στην πράξη βιώσιμο.

**ΘΕΟΦΑΝΗΣ (ΦΑΝΗΣ) ΠΑΠΑΣ (Εισηγητής Της Πλειοψηφίας):** (ομιλεί ε*κτός μικροφώνου*)

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδικής Αγορήτριας της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Όχι ακριβώς.

Με αυτά δεν ασχολείται το νομοσχέδιο. Μας το είπατε βέβαια, είσαστε ειλικρινέστατοι, ότι το νομοσχέδιο είναι ερανιστικό. Όμως, πιστεύουμε ότι κάποια στιγμή θα πρέπει να ασχοληθούμε, γιατί τα προβλήματα έρχονται όλο και πιο κοντά. Ασχολείται βέβαια, με κάποιες ρυθμίσεις και συμπληρωματικές διατάξεις που οι περισσότερες εξ αυτών είναι επιταγές της Ευρωπαϊκής Ένωσης που δεν ξέρουμε κατά πόσο εξυπηρετούν, ενισχύουν και κατανοούν τα πρακτικά και λειτουργικά ζητήματα των αγροτών, των αλιέων και των κτηνοτρόφων.

Διάφορες επιταγές της Ευρωπαϊκής Ένωσης για «πράσινη» γεωργία, φιλική προς το περιβάλλον, με μείωση ρύπων, μείωση χρήσης περιβαλλοντικών πόρων, χωρίς να έχουμε λύσει όμως βασικά ζητήματα άρδευσης -και νομίζω ότι κάθε μέρος της Ελλάδας αντιμετωπίζει και από ένα όχι μόνο τους θερινούς μήνες, αλλά έχει επεκταθεί αυτή η περίοδος κατά πολύ- χωρίς να έχουμε λύσει γραφειοκρατικά προβλήματα, χωρίς ευελιξία στη διαχείριση των γεωργικών εκμεταλλεύσεων. Δεν μπορεί να υπάρχει «πράσινη» γεωργία, λοιπόν, χωρίς όλα αυτά. Πρέπει αυτά τα ζητήματα να λυθούν για να μπορέσουν να ενθαρρυνθούν οι γεωργοί, να αναλάβουν ενεργά περιβαλλοντικές και κλιματικές δράσεις. Πάνω από όλα πρέπει να τις πιστέψουν, να εκπαιδευτούν και να τις εφαρμόσουν με την αρωγή της Πολιτείας και όχι μόνο με την αυστηρή της επιτήρηση.

Στο παρόν νομοσχέδιο -τουλάχιστον όσον αφορά τη μείωση των άμεσων εκπομπών αερίων θερμοκηπίου, στα άρθρα 30 και 31- δεν προτείνονται κίνητρα παρά μόνο υποχρεωτικότητες και δεν υπάρχει περιγραφή συγκεκριμένων μέτρων. Ακόμη δεν έχουμε καταλάβει πώς ακριβώς θα ζητήσουμε από τους αγρότες να τηρηθούν όλα αυτά; Παρόλο που η μείωση των ρύπων, φυσικά, είναι ζητούμενο από όλους, θα θέλαμε να ακούσουμε μια συγκεκριμένη στρατηγική που θα αφορά την ελαχιστοποίηση κατανάλωσης ενέργειας, που είναι σημαντικό ζήτημα, την ελεγχόμενη κατανάλωση φυτοφαρμάκων και τη φιλική αγροτική ανάπτυξη διαφυλάσσοντας παράλληλα τη φύση, όπως είναι η προστασία υγροτόπων, στο πλαίσιο του νομοθετήματος για την αποκατάσταση της φύσης. Οι γεωργοί πρέπει να ενθαρρυνθούν και να συμμετέχουν στα προγράμματα της «πράσινης» αρχιτεκτονικής. Με τον έλεγχο, ως εργαλείο, οι αγρότες δεν θα κινητοποιηθούν για να αλλάξουν γνώριμους τρόπους.

Μας είπατε πως τα προβλήματα που προέκυψαν από τη διαβούλευση, αλλά και από τα Κόμματα της Αντιπολίτευσης, όσον αφορά τις Διεπαγγελματικές Οργανώσεις, θα μελετηθούν και θα επανεξεταστούν και, αν κατάλαβα σωστά, πως ο μη κερδοσκοπικός χαρακτήρας των κοινοπραξιών έγινε πιο σαφής, νομικά; Όμως, όπως διαπιστώνουμε υπάγεται ακόμα σε νομική ασάφεια και είναι δύσκολο να εξετάσουμε αυτή τη ρύθμιση χωρίς να έχουμε «κοιτάξει» ξανά τα προβλήματα έλλειψης στήριξης που υπήρχαν στον κλάδο των συνεταιρισμών. Χωρίς ποτέ να λύσουμε αυτά τα προβλήματα, προχωράμε να φτιάξουμε ακόμα μεγαλύτερου μεγέθους συνεργασίες, εντάσσοντας την έννοια της κοινοπραξίας που τόσο ανησυχεί τους ενδιαφερόμενους για τη σκοπιμότητα της, τελικά, που φοβούνται πως έστω και άτυπα θα έχει κερδοσκοπικό χαρακτήρα, μέσω αθέμιτου ανταγωνισμού. Παρ’ όλες τις διαβεβαιώσεις της Κυβέρνησης για το αντίθετο οι κτηνοτρόφοι, μελισσοκόμοι και αλιείς φοβούνται πως τα «μεγάλα ψάρια» πάλι «θα φάνε τα μικρά» και δεν είναι αδικαιολόγητοι οι φόβοι τους. Θα έπρεπε να υπάρχει και ένας έλεγχος να αποφευχθούν τα μονοπώλια και οι υδροκέφαλοι οργανισμοί.

Η κυρία Κωνσταντίνα Σπυροπούλου, Πρόεδρος της Διεπαγγελματικής Οργάνωσης Αμπέλου και Οίνου, έκανε αναφορά σε μια ουσιαστική λύση που εφαρμόζεται και σε άλλες χώρες με επιτυχία, όπως είπε, ώστε οι Διεπαγγελματικές Οργανώσεις να έχουν πόρους για προώθηση των προϊόντων τους κάτι που είναι πάρα πολύ σημαντικό για την ανάπτυξή τους. Μία από αυτές τις ιδέες, μια ανταποδοτική εισφορά -που αν δεν κάνω λάθος εφαρμόζεται στην Πορτογαλία- και έρχεται απευθείας από τα μέλη της Διεπαγγελματικής Οργάνωσης και δεν επιβαρύνει τον Κρατικό Προϋπολογισμό. Γιατί δεν προσανατολιζόμαστε σε τέτοιες λύσεις που προάγουν την ανεξαρτησία και την ανάπτυξη και «λύνουν τα χέρια» των αγροτών. Όπως είπε και ο κ. Αποστολόπουλος της Διεπαγγελματικής Οργάνωσης Τυριού «Φέτας», η χρηματοδότηση πάσχει σοβαρά. Οι Διεπαγγελματικές Οργανώσεις που έχουν εισφορές πηγαίνουν στον ΕΛΓΟ – Δήμητρα, εταιροχρησιμοποιούνται και δεν τις «βλέπουν» οι Διεπαγγελματικές Οργανώσεις ποτέ. Δεν βλέπουν δηλαδή τα λεφτά στα ταμεία τους.

Πώς θα μπορέσουν να εξυπηρετήσουν τον σκοπό τους με αυτόν τον τρόπο, δηλαδή, τη διάδοση και τη διαφήμιση των προϊόντων τους; Γιατί αυτός είναι ο σκοπός τους και όπως ειπώθηκε πρέπει να δώσουμε κίνητρα στον παραγωγό ώστε να οργανώνεται σε συνεταιριστικές οργανώσεις και αυτές με τη σειρά τους να γράφονται στις Διεπαγγελματικές Οργανώσεις, κίνητρα όπως η συλλογή μορίων. Αυτά ειπώθηκαν από τις διεπαγγελματικές και, πραγματικά, δε καταλαβαίνουμε τον λόγο να μην ενταχθούν όλα αυτά.

Όπως είπε και ο Υπουργός, κ. Τσιάρας, το 15% της εκπροσώπησης, που λήγει στην 5ετία, είναι μεν μικρό, άρα θεωρείται πως είναι στόχος που εύκολα πιάνεται, όμως ο πρωτογενής τομέας δεν είναι οργανωμένος και δεν μπορεί ούτε αυτό το μικρό νούμερο να πιάσει. Όταν η επιτραπέζια ελιά έχει το 25% -και δεν μπορεί να πάει παραπάνω παρ’ όλο που γυρνάει όλη την Ελλάδα- φανταστείτε τι γίνεται και πόσο μεγάλο πρόβλημα έχουμε. Σκεφτείτε κύριοι του Υπουργείου, λοιπόν, για κάποια παράταση.

Φυσικά, συμφωνούμε με την αξιοποίηση της περιουσίας που αυτή τη στιγμή ανήκει στο Υπουργείο Αγροτικής Ανάπτυξης και Τροφίμων από συνεταιρισμούς και αγρότες. Όλα αυτά έχουν αποκτηθεί με τις ασφαλιστικές εισφορές των αγροτών και θα έπρεπε να μπορούν να τα χρησιμοποιούν και να γυρίσουν σε αυτούς.

Όσον αφορά τα κτηνιατρικά φάρμακα θα επαναλάβουμε πως δεν θέλουμε μεγαλύτερα πρόστιμα γιατί είναι ένα μέτρο, το οποίο παρακάμπτεται, δηλαδή όταν το όφελος είναι πολύ μεγαλύτερο γιατί να φοβηθεί κάποιος το πρόστιμο; Αλλά χρειαζόμαστε αυστηρότερες ποινές που θα φτάνουν -γιατί όχι- μέχρι και την ανάκληση της άδειας του επιχειρηματία που παρανομεί. Κυρίως, γιατί αυτοί που παρανομούν το κάνουν κατ’ επανάληψη. Χρειαζόμαστε περισσότερο προσωπικό οπωσδήποτε. Αυτό είναι το καλύτερο μέτρο για τους ελέγχους -και γιατί όχι ηλεκτρονικό μητρώο παραβάσεων- ώστε να γνωρίζουμε τι γίνεται.

Σχετικά με το άρθρο 9, θα ήθελα να επαναλάβω τα λόγια της κυρίας Τσολιού, ότι θα πρέπει να ενεργοποιηθεί μόνο, και κατά παρέκκλιση, σε περίπτωση ανάγκης. Να έχει χρονική διάρκεια ισχύος χωρίς να μετατραπεί σε κανονικότητα γιατί αλλιώς υπάρχει ο κίνδυνος οι ΧΥΤΑ να γίνουν μόνιμος τόπος ταφής νεκρών ζώων με κινδύνους, βέβαια, για τη δημόσια υγεία. Για τα ζώα συντροφιάς εντός αστικού ιστού να υπάρξουν συμβάσεις με μονάδες αποτέφρωσης, έστω για μικρό χρονικό διάστημα, ώστε να μπορέσουν οι Δήμοι να προσαρμοστούν στα καινούργια μέτρα και βέβαια στήριξη και εκπαίδευση στους υπαλλήλους καθαριότητας των Δήμων για να γίνεται η περισυλλογή των ζώων. Επιπλέον, πρέπει να επανεξετάσουμε το Προεδρικό Διάταγμα του 1990, για τα κοιμητήρια ζώων, που επίσης είναι μεγάλο θέμα. Διάταγμα το οποίο είναι παρωχημένο και δεν θα βοηθήσει στην εναρμόνιση του νομοσχεδίου.

Τέλος, με τα «κόκκινα» δάνεια είναι θετικό το πρώτο βήμα, αλλά να μην ξεχνάμε ότι τα άρθρα 23 και 25 αφήνουν χιλιάδες «κόκκινα» δάνεια που θα μείνουν εκτός ρύθμισης, όπως πολύ καλά ξέρετε, μιας και εκείνη καλύπτει αυτά που ανήκουν σε ένα μόνο fund διαχειριστή και η λύση της λήψης δανείου για να αποπληρωθεί το προηγούμενο δάνειο από διαχειριστές πιστώσεων δεν θα δώσει λύση, αλλά θα υπονομεύσει την αγροτική βιωσιμότητα. Αδικεί το επάγγελμα της κτηνοτροφίας που πάντα απαιτούσε υψηλή χρηματοδότηση και τους ανάγκαζε να υποθηκεύουν σπίτια και αγροκτήματα για να καταφέρουν να τα βγάλουν πέρα. Ακόμη και στον «νόμο Παυλόπουλου» για τα πανωτόκια που έβαλε ένα ανώτατο όριο στις οφειλές των αγροτών, οι διάφορες νομικές ερμηνείες ακόμη και από την Τράπεζα της Ελλάδος τους έφεραν στα δικαστήρια για δικαίωση. Όλοι ξέρουμε τον αδυσώπητο κύκλο. Οι διαχειριστές πιστώσεων προτιμώνται, αν μπορούν να παρέχουν αναχρηματοδότηση, δημιουργεί σύγχυση για το ποιος θα αναλάβει την ευθύνη και πώς θα διασφαλιστεί η προστασία των αγροτών και των συνεταιρισμών.

Πιστεύουμε ότι κάποια στιγμή θα πρέπει να τα δούμε όλα αυτά για να υπάρχει μια βιώσιμη λύση στους αγρότες μας.

Σας ευχαριστούμε πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Και εγώ σας ευχαριστώ, κυρία Κεφαλά.

Ο κ. Κόντης, Ειδικός Αγορητής από τους Σπαρτιάτες, θα καθυστερήσει, οπότε μπορούμε να προχωρήσουμε δίνοντας τον λόγο στους συναδέλφους Βουλευτές που τον ζήτησαν.

Ξεκινάμε με την κυρία Βέττα, μέσω υπηρεσιών Webex. Παρακαλώ, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, με τη σημερινή καταληκτήρια συνεδρίαση της Επιτροπής, μας δίνεται η ευκαιρία από τη μία να εστιάσουμε στα κύρια σημεία του νομοσχεδίου ενόψει της Ολομέλειας και από την άλλη να αναδείξουμε ουσιαστικά ζητήματα της αγροτικής πολιτικής τόσο γενικά όσο και ειδικότερα, βέβαια όσο μας επιτρέπει ο χρόνος.

Αρχικά, για το πρώτο ζήτημα πρέπει να τονίσω ότι παρά το γεγονός ότι το νομοσχέδιο επαγγέλλεται την ενίσχυση της αγροτικής ανάπτυξης μέσα από την αναμόρφωση και την ενίσχυση της αγροτικής ανάπτυξης του θεσμού των Διεπαγγελματικών Οργανώσεων, τη στήριξη της γεωργίας και της κτηνοτροφίας, καθώς και την ανάσχεση της κλιματικής αλλαγής, στην πράξη, για όλα αυτά, συμβαίνουν ελάχιστα πράγματα. Το νομοσχέδιο είναι ελλιπές, ατελέσφορο ενώ κάποιες φορές είναι και ανασχετικό, θα έλεγα, της επιδιωκόμενης γεωργικής ανάπτυξης. Διακρίνεται από πληθώρα κενών και ασαφειών, είναι μερικό και άτολμο.

Στο ζήτημα των Διεπαγγελματικών Οργανώσεων, λειτουργεί καταστρεπτικά, καθώς ναρκοθετεί την ανεξαρτησία και τη λειτουργική τους δυνατότητα, εισάγει την κερδοσκοπική διάσταση σε αντίθεση με την ενωσιακή νομοθεσία ενώ περιορίζει το κανονιστικό τους πλαίσιο με την ίδρυση ενός εθνικού οργανισμού. Ακούσαμε κατά την ακρόαση των φορέων σφοδρές αντιδράσεις για το νομοσχέδιο από τις Διεπαγγελματικές Οργανώσεις. Ακούσαμε για έλλειψη στρατηγικού σχεδιασμού, αδιαφορία για υιοθέτηση των προτάσεών τους, χειραγώγηση σε κεντρικό επίπεδο και αρκετές άλλες τεκμηριωμένες καταγγελίες που προκαλούν απορίες. Την ώρα που δεν υπάρχει καμία διεπαγγελματική συμφωνία από το 1999 και έπειτα, σε αντίθεση με άλλες χώρες, η Κυβέρνηση αποφασίζει να λειτουργήσει αυθαίρετα, μονομερώς και συγκεντρωτικά παρεμβαίνοντας με έναν αδιαφανή και ατελέσφορο νόμο.

Συνεχίζοντας στο κείμενο του νομοσχεδίου, για την ταφή των νεκρών ζώων, έχουμε επιστροφή σε ένα πολλαπλά επικίνδυνο μέτρο, καθώς προβλέπεται η επιστημονικά και διοικητικά απαράδεκτη ταφή εκτός κατάλληλα σχεδιασμένου και ασφαλούς χώρου.

Αναφορικά με τα διαχειριστικά σχέδια βόσκησης παρατηρούμε μια ακόμη αλλαγή του πλαισίου ολοκλήρωσης της διαδικασίας εκπόνησης των διαχειριστικών σχεδίων, γεγονός που αποτελεί ομολογία αποτυχίας του Υπουργείου να θεσπίσει ένα μακρόπνοο, αδιάβλητο, επαρκές και σύγχρονο σχέδιο.

Για το κομβικό ζήτημα των αγροτικών δανείων, ακούσαμε από τους εκπροσώπους των φορέων ότι δεν δίνεται καμία ουσιαστική και μακροπρόθεσμη λύση για τα χρέη και την αποπληρωμή τους. Μάλιστα, θέτουν αρκετά ερωτήματα για την εταιρεία που έχει αναλάβει την ειδική εκκαθάριση και το γεγονός ότι αν στην προτεινόμενη διάταξη δεν μπουν δικλείδες και πλέον ρυθμίσεις για τον ορθό επανυπολογισμό των οφειλών, τους όρους αποπληρωμής, το χρονοδιάγραμμα εφαρμογής και την αναστολή μέτρων αναγκαστικής εκτέλεσης μέχρι την ολοκλήρωση του προγράμματος, τότε, όπως οι ίδιοι οι αγρότες μάλιστα επισημαίνουν, θα πρόκειται για ένα «θνησιγενές» και «φωτογραφικό» μέτρο.

Αντιθέτως, η τροπολογία που καταθέσαμε σχετικά με τις διαχειρίσεις των απαιτήσεων έναντι των αγροτών, όπου ενδεικτικά αναφέρω, η ανώτατη απαίτηση δεν μπορεί να υπερβαίνει το διπλάσιο του κεφαλαίου, εξαιρουμένου του συνόλου των καταβολών, το είπε ο κ. Κόκκαλης. Δημιουργεί ένα ασφαλές περιβάλλον που λαμβάνονται υπόψιν, αφενός οι κεφαλαιακές απαιτήσεις, αλλά πρώτιστα και κυρίως η βιωσιμότητα του αγροτικού τομέα. Γιατί;

Για να περάσω και στο επόμενο ζήτημα, οι προοπτικές του πρωτογενούς τομέα δεν δείχνουν όπως φαίνεται να απασχολούν το νομοθέτη, την ώρα που οι αγρότες τόσο με υπομνήματα τους, όσο και με τις συγκεντρώσεις τους περιγράφουν τη ζοφερή πραγματικότητα και διατρανώνουν την αντίθεσή τους στη σημερινή κατάσταση. Τα αιτήματά τους είναι δίκαια, τόσο τα οικονομικά όσο και τα θεσμικά. Η αναπλήρωση του χαμένου εισοδήματος από τις συχνότατες καταστροφές, η μείωση του κόστους παραγωγής, η διασφάλιση ελάχιστων εγγυημένων τιμών για τα προϊόντα τους, η προστασία από τις φυσικές καταστροφές και η πλήρης καταβολή όλων των ενισχύσεων που δικαιούνται, πρέπει να υιοθετηθούν άμεσα και καθολικά.

Ο αγροτικός κόσμος, η διατροφική επάρκεια και το κόστος για τους καταναλωτές θεωρούμε πως πρέπει να αποτελεί προτεραιότητα για την εκάστοτε Κυβέρνηση. Δυστυχώς όμως, αυτό σήμερα δεν γίνεται πράξη. Ειδικότερα, στη Δυτική Μακεδονία, δεν υπάρχει καμία πρόνοια για τον αγροτικό τομέα, που θα μπορούσε να αποτελέσει ανάχωμα στις καταστρεπτικές συνέπειες της βίαιης και πρόχειρης απολιγνιτοποίησης που αντιμετωπίζουμε. Αντιθέτως, οι αγροτικές δράσεις δεν έχουν καν ενταχθεί στις επιλέξιμες επενδύσεις του ΣΔΑΜ, του Σχεδίου Δίκαιης Αναπτυξιακής Μετάβασης, την ώρα μάλιστα που οι γαίες, ακόμη και υψηλής παραγωγικότητας, έχουν μπει στο στόχαστρο με αλόγιστη χωροθέτηση ΑΠΕ έλλειψη Ειδικού Χωροταξικού Σχεδίου. Θα μπορούσαν, για παράδειγμα, να επαναποδοθούν κατάλληλες και αποκατεστημένες από τα ορυχεία εκτάσεις για αγροδιατροφική καλλιέργεια. Αντιθέτως, δίνονται μόνο στα μεγάλα συμφέροντα των εταιρειών των ΑΠΕ.

Ο ΣΥΡΙΖΑ - Προοδευτική Συμμαχία, έχει κάνει συγκεκριμένες προτάσεις για ένα ισχυρό πρωτογενή τομέα, δίνοντας σαφείς και βιώσιμες απαντήσεις σε τομείς όπως το κόστος παραγωγής και η μείωση του, αγροτικά χρέη και ρευστότητα, διαθεσιμότητα εργατών γης, ανθεκτικότητα στην κλιματική κρίση και η ασφάλιση της παραγωγής, Κοινή Αγροτική Πολιτική, νέο παραγωγικό μοντέλο. Παράλληλα, στο πλαίσιο της συνολικής μας πρότασης για τον αγροτικό τομέα, εκτός από αυτά που σας είπα και την προαναφερθείσα επίσης τροπολογία για τις δανειακές απαιτήσεις και, βέβαια, τις διακηρυγμένες μας προτάσεις, έχει κάνει ομοίως τροπολογίες για τις παραχωρήσεις ακινήτων και για τη δυνατότητα παράτασης μισθωτικών συμβάσεων παραγωγικών εγκαταστάσεων. Ενώ γενικότερης αναπτυξιακής διάστασης, είναι η τροπολογία για τη ρύθμιση των χρεών των οφειλετών των δανείων, σε ελβετικό φράγκο που ρυθμίζει ένα «φλέγον θέμα» για χιλιάδες συμπολίτες μας.

Κλείνοντας, κύριε Πρόεδρε, πρέπει να τονίσω ότι ο αγροτικός κόσμος διεκδικεί τα αυτονόητα, ένα ασφαλές περιβάλλον εργασίας, μια σταθερή και ολιστική πολιτική ικανή χρηματοδότηση εξασφάλιση ενός δίκαιου εισοδήματος και βιωσιμότητα. Είναι ευθύνη μας να ανταποκριθούμε στις παραπάνω απαιτήσεις, όχι με αποσπασματικά ελλειπή και ατελή μέτρα, όπως η σημερινή νομοθετική παρέμβαση, αλλά με ουσιαστικές λύσεις. Γιατί ο αγροτικός τομέας δεν σηματοδοτεί μόνο μια οικονομική διάσταση, παράλληλα εμπεριέχει ένα κοινωνικό, πολιτισμικό, διατροφικό πλέγμα σχέσεων, καλλιεργειών και πρακτικών που άπτονται ακόμα και της συλλογικής μας μνήμης, της ίδιας μας της ζωής, της υγείας μας και πρέπει να το προασπίσουμε και να το διαφυλάξουμε ως παρακαταθήκη για τις επόμενες γενιές και κοινωνίες.

Σας ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Σας ευχαριστώ, κυρία Βέττα.

Τον λόγο έχει ο Ειδικός Αγορητής της Κ.Ο. « ΣΠΑΡΤΙΑΤΕΣ», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ, κύριε Πρόεδρε.

Κύριε Υπουργέ, συζητάμε σήμερα, κατά την τελευταία συνεδρίαση, το νομοσχέδιο αυτό το οποίο ευελπιστεί να βάλει σε τάξη την αγροτική και κτηνοτροφική μας παραγωγή, και γενικότερα την πρωτογενή μας παραγωγή. Δυστυχώς όμως, είμαστε πάντα εξαρτώμενοι από τις επιταγές -είτε θέλουμε είτε όχι- της Ευρωπαϊκής Ένωσης η οποία είναι αυτή που δεν θέλει να βάλει σε τάξη ή δεν κατανοεί τα προβλήματα των αγροτών, των κτηνοτρόφων, των αλιέων κατά τόπους θεωρώντας ότι στην Ελλάδα τα προβλήματα είναι τα ίδια με της Αγγλίας και της Ιρλανδίας. Πρέπει να αντιληφθούμε τις ιδιαιτερότητες κάθε μέρους, τις απαιτήσεις που έχει ο κάθε τομέας, ακόμη και την γεωμορφολογία μας, γιατί εμείς δεν είμαστε μια πεδιάδα, όπως είναι η Ολλανδία, είμαστε διαφορετικοί. Σε αυτό εμπλέκονται πολλά πράγματα. Ο κτηνοτρόφος στην Ελλάδα, το χειμώνα κατεβάζει τα πρόβατά του στις πεδιάδες, υπάρχουν αποστάσεις, υπάρχουν εμπλεκόμενα έξοδα και δεν είναι το ίδιο με το να είσαι στη πεδιάδα της Ολλανδίας. Κανείς από αυτούς δεν τα σκέφτεται αυτά αλλά ούτε και τους ενδιαφέρει. Δεν έχουν κάνει ποτέ μία επιτόπια έρευνα για να δουν τι συμβαίνει, βγάζουν απλά ντιρεκτίβες και τις περνάνε. Έχουμε φτάσει στο σημείο «μηδέν» για τους αγρότες μας.

Δεν είναι ζήτημα μόνο τα χρέη των αγροτών, είναι όμως το αβέβαιο μέλλον τους. Εδώ προσπαθούμε με έναν τρόπο με τον ειδικό εκκαθαριστή, να γίνει μία ρύθμιση για τα χρέη, για τα «κόκκινα» δάνεια των αγροτών, γιατί στην ουσία όλοι οι αγρότες μας χρωστάνε, και δεν είναι μόνο οι 21.000 οι οποίοι έχουν καταγραφεί. Όλοι οι αγρότες και οι συνεταιρισμοί, χρωστάνε. Προσωπικά, δεν θα μπω στη διαδικασία να εξετάσω αν οι συνεταιρισμοί έκαναν σωστή διαχείριση ή όχι των πόρων τους πριν χρόνια, γιατί όντως μπήκαν πόροι από την Ευρωπαϊκή Ένωση και για αυτό έχει τώρα απαιτήσεις. Θα πω όμως ότι πρέπει να δώσουμε λύση για να δώσουμε σιγουριά στο μέλλον των παιδιών τους και των ιδίων.

Ήδη, στην προηγούμενη συνεδρίαση ρώτησα τον κύριο Υπουργό, από το πρόγραμμα των 2 ή 3 δισεκατομμυρίων ευρώ, που είναι για 2 χρόνια για νέους αγρότες, πόσα έχουν απορροφηθεί και η απάντηση ήταν πως ότι πέρυσι απορροφήθηκε ένα ποσό ενώ φέτος δεν έχει απορροφηθεί καθόλου. Γιατί, ακόμα και σε αυτό, έχουμε προσδιορίσει ότι «νέος» αγρότης θεωρείται αυτός ο οποίος είναι μέχρι 39 ετών. Δηλαδή, κάποιος που είναι 40, 41, 42 ή 45 ετών, δεν μπορεί να ευελπιστεί ότι θα είναι «νέος» αγρότης, ενώ μάλιστα τώρα στην Αμερική επιδοτούν προγράμματα για αγρότες άνω των 60 ετών λέγοντας ότι η εμπειρία είναι αυτό που μετράει. Εδώ, στην Ελλάδα έχουμε βάλει το όριο των 39 ετών για να θεωρείται κάποιος ως νέος αγρότης και τελειώνουμε εκεί. Γι’ αυτό και δεν απορροφώνται τα προγράμματα που υποτίθεται ότι προορίζονται για αυτούς.

Θεωρούμε ότι ο εκκαθαριστής, επειδή ζούμε στην Ελλάδα, θα αντιμετωπίσει τους αγρότες με τον τρόπο που έχουν τα funds, γιατί στην ουσία ένα fund είναι αυτό, και η αντιμετώπισή του θα είναι ανάλγητη. Θα έπρεπε εδώ να προβλέπεται πως η αντιμετώπιση θα είναι αυτής της ανάγκης να ρυθμιστούν αυτά τα δάνεια, πρέπει να ρυθμιστούν τα «κόκκινα» δάνεια, πρέπει να μπουν οι τόκοι σε όλους και πρέπει να μειωθεί και το αρχικό κεφάλαιο γιατί, δυστυχώς, το έχουν πληρώσει πάρα πολλές φορές και ακόμα παραμένει ανοιχτό και μεγαλώνει. Θεωρούμε, λοιπόν, ότι αυτό θα έπρεπε να αντιμετωπιστεί με διαφορετικό τρόπο.

Υπάρχουν και ορισμένα άλλα θέματα παρατηρώντας πως όλες οι διεπαγγελματικές αντέδρασαν στη δημιουργία του Εθνικού Συμβουλίου Διεπαγγελματικών Οργανώσεων. Προσωπικά δεν θα με ενοχλούσε να υπάρχει ένα Εθνικό Συμβούλιο, αλλά αυτοί κάτι παραπάνω ξέρουν, για αυτό πρέπει να «ακούμε» και τους φορείς. Άλλωστε, δεν άκουσα έναν φορέα να συμφωνεί με τις διατάξεις αυτού του νομοσχεδίου, ειδικά στη δημιουργία του Εθνικού Συμβουλίου.

Επιπλέον, παρατηρήσαμε κάτι, για το οποίο έχω προσωπική πείρα από φίλους που κάνουν οινοποιεία, και δεν αντιμετωπίζεται από την Κυβέρνηση ή αν θέλετε από την Ευρωπαϊκή Ένωση στο βαθμό που πρέπει να αντιμετωπιστεί. Οι περισσότεροι οινοπαραγωγοί στη Βόρεια Ελλάδα έχουν μια καλλιεργήσιμη έκταση, για παράδειγμα, 100 - 150 στρέμματα και μπορούν να καλλιεργήσουν μέχρι 40 ή 50 στρέμματα. Από εκεί και πέρα δεν τους δίνει το δικαίωμα να φυτέψουν και να παράγουν κρασιά και αναγκάζονται να «βγαίνουν» στην αγορά και να αγοράζουν σταφύλια από τη Χαλκιδική και από τη Νάουσα με αποτέλεσμα να μην έχει ομοιογένεια η παραγωγή τους. Αλλιώς παράγει κάποιος που τους πουλάει τα σταφύλια, αλλιώς κάποιος άλλος. Το μεγάλο αίτημα, το εξέφρασε η εκπρόσωπος της διεπαγγελματικής, η κυρία Σπυροπούλου, είναι ότι πρέπει να δοθεί άμεσα η λύση στο να μπορούν να φυτεύουν ανάλογα με την έκταση που έχουν. Εάν έχουν μια έκταση 80 στρεμμάτων γιατί να μην μπορούν να φυτέψουν; Αυτό θα συμβάλλει στην παραγωγή και παράλληλα θα βοηθήσει τους ίδιους και τη χώρα, χωρίς να τους αναγκάζει να βγαίνουν προς άγραν σταφυλιών και να ψάχνουν από δω και από εκεί ποιος έχει- και ο Θεός ξέρει με τον τρόπο που αυτοί ζητούν να παραχθούν πώς τα έχει παράγει ο ίδιος, πώς τα έχει μεγαλώσει.

Όσον αφορά στο μεγάλο θέμα της ταφής των ζώων. Είναι ένα διαχρονικό πρόβλημα το οποίο ποτέ δεν το είδαμε σοβαρά στην Ελλάδα, ίσως γιατί ποτέ δεν αντιμετωπίσαμε και τα μεγάλα προβλήματα με τις μεγάλες επιδημίες που έχουν στο εξωτερικό. Είχαμε πρόσφατα η πανώλη, είχαμε και την καταστροφή στη Θεσσαλία σε τεράστιο βαθμό του και δυστυχώς φανήκαμε απροετοίμαστοι σε αυτό. Είναι θέμα των Περιφερειών να συνεργαστούν με τους Δήμους, αλλά και αυτό το πρόβλημα της μη συνεργασίας ή συνεργασίας των Περιφερειών, που «πετάει» τις ευθύνες ο ένας στον άλλον, λέγοντας ο Δήμος , ότι είναι θέμα Περιφέρειας και η Περιφέρεια ότι είναι θέμα Δήμου και η κεντρική διοίκηση λέει ότι πρέπει να ρυθμιστούν από κάπου, είναι μια απόλυτα γραφειοκρατική διαδικασία, η οποία δεν βοηθάει πουθενά. Οι πρακτικές διοικήσεις, οι κυβερνήσεις θα έπρεπε να λύνουν τα προβλήματα. Είδαμε πως, όταν ο Τράμπ εξελέγη Πρόεδρος στην Αμερική, το ίδιο βράδυ υπέγραψε 80 διατάγματα. Αυτό δεν το έχει κάνει ποτέ παγκόσμιος κυβερνήτης ή κυβερνήτης σε μια μικρή χώρα. Τόσα διατάγματα και τόσες «βαθιές χειρουργικές επεμβάσεις» στο δημόσιο τομέα, απολύει δημοσίους υπαλλήλους οι οποίοι κάθονται και τους ρώτησε, τι παράγετε το τελευταίο εξάμηνο και δεν ήξεραν να του πουν και τους απέλυσε σ’ ένα βράδυ. Δεν εννοώ με αυτό να απολύσουμε όλους τους δημοσίους υπαλλήλους, αλλά πρέπει να λύσουμε το θέμα της γραφειοκρατίας, ειδικά στον πρωτογενή τομέα. Δεν μπορεί να το «λιβανίζουμε» τόσα χρόνια και να περιμένουμε πότε θα αποφασίσουν τα ιδιαίτερα γραφεία της Περιφέρειας.

Θα πω και κάτι απλό, γιατί η μια κουβέντα φέρνει την άλλη, αλλά δυστυχώς όλα είναι σχετιζόμενα με την ανάπτυξη. Το ξέρετε ότι μεγάλοι φούρνοι, έχω ένα φίλο ο οποίος έχει μια αλυσίδα, για να βγάλουν άδεια σ’ ένα υποκατάστημά τους παίρνουν άδεια από 24 διαφορετικούς φορείς, την ίδια στιγμή που σε όλο τον κόσμο παίρνουν από 2, το Υγειονομικό και τον αρμόδιο φορέα του Υπουργείου. Και οι 24 αυτοί φορείς πρέπει να πηγαίνουν να τους επιθεωρούν, άλλος για ηχορύπανση, άλλος για το ένα, άλλος για το άλλο. Κάποτε ήταν 8 φορείς στην Ελλάδα, τους έχουμε κάνει 24, αν είναι εντολές της Ευρωπαϊκής Ένωσης ή αν είναι δικές μας επινοήσεις, για να δημιουργεί ο καθένας και κάτι και να πει ότι εγώ φτιάχνω, είναι άλλο θέμα. Το θέμα είναι ότι δεν είμαστε πρακτικοί και δεν λύνουμε τα θέματα έτσι.

Για το θέμα των αλιέων. Καταρχάς δεν ήρθαν αλιείς στην ακρόαση των φορέων και μου κάνει εντύπωση ότι στην Ελλάδα δεν υπάρχουν σύλλογοι αλιέων. Μάλλον έχουν εξαφανιστεί οι άνθρωποι, τους έχει «φάει» και η ιχθυοκαλλιέργεια, έχουν παρατήσει την αλιεία οι άνθρωποι, δεν μπορούν να ψαρέψουν, γιατί έχει γεμίσει ιχθυοκαλλιέργειες όλη η Ελλάδα. Όλες μας οι θάλασσες έχουν μολυνθεί από τρόφιμα και αντιβιοτικά που δίνουν στα ψάρια, το λένε διάφοροι επιστήμονες, όσο κι αν το αρνούνται οι ιχθυοκαλλιεργητές. Φυσικά, κάποιοι από αυτούς κάνουν σωστή ιχθυοκαλλιέργεια, όμως κάποιοι δεν κάνουν. Είχαν πιάσει κάποτε 2 μεγάλες εταιρείες, κατέθεσε μάλιστα ο διευθυντής τους ότι έριχναν επικίνδυνα αντιβιοτικά και φορμόλες στα ψάρια. Αυτή είναι η αλήθεια, δεν κάνει να κρυβόμαστε. Δεν αφορά το σύνολο, αλλά αφορά κάποιους, εγώ δεν είμαι ελεγκτής για να ξέρω ποιους αφορά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ναι, αλλά μην λέτε τέτοια πράγματα, κυρίως μην τα γενικεύετε, δεν είναι σωστό. Εάν υπάρχει κάποιος, ο οποίος παρανομεί είναι διαφορετικό.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Υπουργέ, εγώ δεν μπορώ να τρομοκρατήσω τον κόσμο, γιατί δεν είμαι κυβέρνηση, δεν τα λέει η Κυβέρνηση, τα λέω εγώ.

Εάν κάνετε σοβαρό έλεγχο θα δούμε τι θα μου πείτε για τα αλιεύματα, γιατί επιστημονικές μελέτες λένε ότι έχουν μολυνθεί μέχρι και τα φύκια, έχουν γίνει τοξικά, αν δεν τις έχετε δει, τι να πω.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Μην παρασύρεστε.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Δεν παρασύρομαι, απλά επειδή έχω ιδιαίτερη ευαισθησία με τη θάλασσα και την αλιεία, γι’ αυτό τα λέω αυτά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Και εμείς ακόμα περισσότερο και όσοι υπήρξαμε στον τομέα και μάλιστα μόλις προχθές υπογράψαμε και Σύμβαση, δύο Πρωτόκολλα Συνεργασίας για εξαγωγή στην Κίνα, με πολύ αυστηρούς όρους.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Στα άλλα θέματα, κύριε Υπουργέ, στο σύστημα καταγραφής των εκπομπών αερίων θερμοκηπίου, άλλη μία «κωμωδία» της Ευρωπαϊκής Ένωσης. Αν εσείς πιστεύετε ότι οι αγελάδες και τα πρόβατα, που υπάρχουν εκατομμύρια χρόνια, μολύνουν τον πλανήτη, μπορείτε να το πιστεύετε.

Σιγά, σιγά βλέπουμε να τα «γυρνάει» η Ευρωπαϊκή Ένωση, ήδη η Αμερική βγήκε από αυτή την «κωμωδία». Μέχρι προχθές την λέγαμε «κωμωδία» και αντιδρούσατε, τώρα δεν μιλάτε όμως, για όσα έχει πει η Αμερική και ο Τράμπ. Τώρα που λένε οι Αμερικάνοι ότι βγαίνουν από τη Συμφωνία του Παρισιού, πάμε πρίμα και πάμε όλοι από πίσω, πριν 1 μήνα που έλεγα τα ίδια μου λέγατε, μην λέτε θεωρίες συνωμοσίας. Και αυτοί έχουν επιστήμονες και ο Τράμπ, δεν είναι κάποιος τρελός, γιατί βγαίνει από αυτές τις Συμφωνίες, γιατί μιλάνε για την κλιματική αλλαγή ότι είναι μία «μεγάλη απάτη»;Μια μεγάλη απάτη είναι που έχουν πάρει η Φον Ντερ Λάιεν και όλοι γύρω - γύρω στην Ευρωπαϊκή Ένωση, έχουν καταστρέψει τις οικονομίες όλης της Ευρώπης και πηγαίνουν απλά να επεκτείνουν φωτοβολταϊκά, ανεμογεννήτριες κ.λπ.. Σε ένα χρόνο θα δείτε ότι θα συμφωνείτε όλοι μαζί μου σε αυτό το θέμα.

Σχετικά με το νομοσχέδιο, δεν θέλω να επεκταθώ περισσότερο, διότι έτσι κι αλλιώς τα είπαμε. Στην Ολομέλεια, θα συζητήσουμε, πάλι και ανάλογα θα ψηφίσουμε. Θα θέλαμε, όμως, να δούμε, πραγματικά, αυτό το θέμα των νέων αγροτών. Γιατί ξέρω πολλούς που είναι 40 ή 42 ετών και θέλουν να γίνουν αγρότες, αλλά δεν μπορούν. Μιλώ για το όριο ηλικίας. Αυτό είναι αστείο. Δηλαδή, κάποιος που είναι 42 ετών δεν μπορεί να προσφέρει και να γίνει νέος αγρότης; Είναι ένα μεγάλο θέμα αυτό. Αλλάξτε το όριο ηλικίας κι εγώ με τη μικρή μου ψήφο, θα ψηφίσω υπέρ του νομοσχεδίου.

Σας ευχαριστώ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κι εγώ σας ευχαριστώ, κύριε Κόντη.

Τον λόγο έχει ο συνάδελφος από τη Νέα Δημοκρατία, κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, να τονίσω, ότι όλες αυτές τις ημέρες υπήρξε ένας πολύ παραγωγικός διάλογος με τη συμμετοχή αρκετών φορέων. Είχαμε την ευκαιρία να συζητηθεί ενδελεχώς το σχέδιο ενός πολύ σημαντικού σχεδίου νόμου, σκοπός και αντικείμενο του οποίου αποτελεί η ενίσχυση της αγροτικής ανάπτυξης και οικονομίας και φυσικά, η ρύθμιση των «κόκκινων» δανείων δεκάδων αγροτών και αγροτικών συνεταιρισμών.

Η ελληνική γεωργία αποτελεί, διαχρονικά, έναν από τους βασικούς πυλώνες της ελληνικής οικονομίας. Δεν είναι απλά ένας παραγωγικός τομέας, αλλά ένας στρατηγικός παράγοντας ανάπτυξης της χώρας. Όλα αυτά τα χρόνια της διακυβέρνησης του τόπου από τη Νέα Δημοκρατία, στηρίξαμε έμπρακτα τον αγροτικό κόσμο όποτε υπήρξε ανάγκη και αυτό το λένε τα στοιχεία, δεν το λέμε εμείς. Παρά τις φυσικές καταστροφές, παρά την κλιματική κρίση, σταθήκαμε πλάι και στηρίξαμε τα αιτήματα των αγροτών. Ενεργοποιήσαμε το μέτρο

της επιστροφής του Ειδικού Φόρου Κατανάλωσης του πετρελαίου. Τα έτη ‘22 και ‘23 επιστράφηκαν σε 270.000, κατά κύριο επάγγελμα αγρότες, πάνω από 160 εκατομμύρια ευρώ, ενώ σύμφωνα και με στοιχεία της Ανεξάρτητης Αρχής Δημοσίων Εσόδων και του Γενικού Λογιστηρίου του Κράτους για το 2024, επιστράφηκαν πάνω από 77 εκατομμύρια ευρώ. Για πρώτη φορά στην ελληνική πολιτεία έχουμε θεσμοθετημένη με νόμο, την επιστροφή του Ειδικού Φόρου Κατανάλωσης για τους κατ’ επάγγελμα αγρότες, κάτι που επιβεβαιώνει τη βούληση της Κυβέρνησης να στηρίξει τον παραγωγικό κόσμο.

Προχωράμε στη ρύθμιση των χρεών προς τη ΔΕΗ, των Τοπικών και των Γενικών Οργανισμών Εγγείων Βελτιώσεων, που φτάνουν σήμερα τα 87 εκατομμύρια ευρώ. Από το 2019 μέχρι σήμερα, έχουν πληρωθεί 1.353.178.000 ευρώ για αποζημιώσεις από τον ΕΛΓΑ και 116.017.229 ευρώ, μέσω των προγραμμάτων κρατικών και οικονομικών ενισχύσεων. Να σημειώσω εδώ, ότι οι εν λόγω αποζημιώσεις, μπόρεσαν να δοθούν, καθώς η Κυβέρνηση ενίσχυσε τον ΕΛΓΑ με επιπλέον 366.540.000 ευρώ.

Επίσης, προχωρήσαμε σε σειρά παρεμβάσεων για την αντιμετώπιση της ενεργειακής κρίσης, οι οποίες, τελικά, οδήγησαν σε απορρόφηση περί του 80% της αύξησης του κόστους ενέργειας των αγροτικών τιμολογίων. Σε συνεργασία με το Υπουργείο Υποδομών προχωρούν αναγκαία έργα αγροτικών υποδομών, δημοπρατούνται και υλοποιούνται αρδευτικά έργα συνολικού προϋπολογισμού 865 εκατομμυρίων ευρώ σε όλη την επικράτεια. Επομένως, έχουμε λάβει ουσιαστικά μέτρα για τη μείωση του κόστους παραγωγής, γιατί, επαναλαμβάνω, για εμάς, για την Κυβέρνηση, η στήριξη του αγροτικού και παραγωγικού κόσμου, αποτελεί εθνική προτεραιότητα, ιδιαίτερα σε αυτή τη δύσκολη συγκυρία.

Θέλω, όμως, να σταθώ λίγο στο ζήτημα των «κόκκινων» δανείων. Είναι μια πολύ σημαντική και θετική εξέλιξη για τον αγροτικό κόσμο. Είναι η πρώτη φορά στην ιστορία της ελληνικής πολιτείας, που η Τράπεζα της Ελλάδος δίνει τη δυνατότητα ρύθμισης μιας συγκεκριμένης κατηγορίας δανείων. Παρέχουμε, πλέον, πραγματική στήριξη στους αγρότες, προβλέποντας εξειδικευμένη διαχείριση των δανείων, μέσω ειδικών εκκαθαριστών. Οι ρυθμίσεις περιλαμβάνουν τη δυνατότητα διαγραφής μέρους του κεφαλαίου, βιώσιμους διακανονισμούς και προστασία από καταχρηστικές πρακτικές, υπό την εποπτεία της Τράπεζας της Ελλάδος.

Σε αυτό το σημείο, κυρίες και κύριοι συνάδελφοι, κύριε Υπουργέ, θέλω να τονίσω ορισμένα θέματα για τον Αγροτικό Συνεταιρισμό Ζακύνθου, ο οποίος αντιμετωπίζει λειτουργικά ζητήματα λόγω αυτών των δανείων. Θέλω να σας ενημερώσω, σύμφωνα με την ενημέρωση που έχω λάβει και εγώ από τη μεριά του συνεταιρισμού, πως υπήρξε διαχρονικά η θέληση να διευθετηθούν τα όποια ζητήματα και να αποπληρωθούν αυτά που πραγματικά οφείλονται. Αλλά, ας προσέξουμε, να αποπληρωθούν όχι τα «ανεξήγητα» νούμερα που παρουσιάζουν οι διαχειριστικές εταιρείες, όπως είναι η PQH, αλλά τα ακριβή και αναλυτικά ποσά που χρωστάνε οι συνεταιρισμοί για τα οποία και πρέπει να ενημερωθούν επ’ ακριβώς, χωρίς αυτές τις «ανεξήγητες» απαιτήσεις. Όταν για παράδειγμα στη Ζάκυνθο το αρχικό χρέος του συνεταιρισμού, σύμφωνα με τον εκκαθαριστή της τότε Αγροτικής Τράπεζας, ήταν 2,9 εκατομμύρια ευρώ και ξαφνικά σύμφωνα με την PQH έχει πάει από τόκους και ανατοκισμούς στα 9 εκατομμύρια, καταλαβαίνουμε όλοι ότι αυτό προφανώς δεν είναι διαχειρίσιμο. Αλλά προσέξτε, όλα αυτά τα χρόνια, η εταιρεία σε σχέση με το αρχικό κεφάλαιο, εισέπραττε από μισθώματα του συνεταιρισμού περί το 1,8 εκατομμύρια ευρώ, όπως εξηγεί το Διοικητικό Συμβούλιο του συνεταιρισμού. Αυτό είναι κάτι το οποίο σας παρακαλώ να το δούμε. Να πληρώσουν οι συνεταιρισμοί αυτά που πρέπει να πληρώσουν, αλλά βάσει των αρχικών οφειλών.

Επίσης, θέλω να σας μεταφέρω τρία ακόμα πάγια αιτήματα τους, τα οποία μετέφερε και η ΕΘΕΑΣ στην Επιτροπή μας. Για την ταχύτερη επανεκκίνηση της δραστηριότητας των αγροτικών συνεταιρισμών και φυσικά για την ταχύτερη αποπληρωμή των χρεών, να προχωρήσουμε σε αποδέσμευση μέρους των περιουσιακών στοιχείων των συνεταιρισμών, μέχρι την οριστική λύση των ζητημάτων. Έτσι, όχι μόνο θα αξιοποιήσουν την περιουσία τους για την επανεκκίνηση της δραστηριότητάς τους, αλλά μέρος των εσόδων θα κατευθυνθεί ακριβώς και στην ταχύτερη αποπληρωμή του χρέους.

Επιπλέον, πρέπει να εξετάσουμε το αίτημά τους για την προσωρινή αναστολή των πλειστηριασμών, καθώς με την εφαρμογή του νέου νόμου θα υπάρξουν νέες δυνατότητες και συνθήκες για τους συνεταιρισμούς να εκπληρώσουν τις υποχρεώσεις τους.

Κλείνοντας, επειδή είναι κάτι που ακούστηκε και κατά την ακρόαση των φορέων, πρέπει να δούμε για την Ολομέλεια, κύριε Υπουργέ, αναλυτικά και τις προτάσεις των συνεταιρισμών για το πάγωμα των ποινών που επωμίζονται οι πρόεδροι και τα μέλη των συνεταιρισμών. Θα σας καταθέσω για ενημέρωση της Επιτροπής και το αναλυτικό σημείωμα της Ένωσης Αγροτικών Συνεταιρισμών Ζακύνθου και του Προέδρου της.

Θεωρώ πως τα παραπάνω είναι λογικά αιτήματα τα οποία μπορούμε να δούμε και να τα αξιολογήσουμε. Να μην ξεχνάμε ότι η αδυναμία αποπληρωμής των χρεών, όλα αυτά τα χρόνια, είχε ως συνέπεια τον περιορισμό των επενδύσεων και της αγροτικής παραγωγής, μειώνοντας τις εξαγωγές και διευρύνοντας το εμπορικό έλλειμμα του αγροδιατροφικού τομέα. Η νέα αυτή ρύθμιση, κυρίες και κύριοι συνάδελφοι, πιστεύω πως θα εξασφαλίσει στους αγρότες μας μια δεύτερη ευκαιρία να αναπτύξουν πάλι την δραστηριότητά τους προς όφελος όχι μόνον των τοπικών κοινωνιών, αλλά και για το σύνολο της οικονομίας και των αναγκών της πατρίδας μας.

Σας ευχαριστώ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Και εγώ σας ευχαριστώ κύριε Ακτύπη.

Ο Υφυπουργός Αγροτικής Ανάπτυξης και Τροφίμων, κ. Χρήστος Κέλλας έχει ζητήσει τον λόγο με την ομιλία του οποίου θα κλείσει η σημερινή συνεδρίαση.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, ζήτησα τον λόγο κλείνοντας για να πω, απαντώντας στον κ. Κόντη, μόνο μια κουβέντα και αυτό γιατί αναφέρθηκε στο θέμα των Διεπαγγελματικών Οργανώσεων. Είπατε πως όλες οι Διεπαγγελματικές Οργανώσεις, κατά την ακρόαση των φορέων, ήταν αντίθετες με το νομοσχέδιο. Να σας ενημερώσω απλά πως, σήμερα, έχουν αποστείλει επιστολή προς το Προεδρείο της Επιτροπής Παραγωγής και Εμπορίου στο οποίο αναφέρουν ότι μετά την συνάντηση, η οποία προηγήθηκε τη Δευτέρα το πρωί, συμφωνούν όλες και είναι σύμφωνες με το νόμο.

Ευχαριστώ πολύ.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Εάν οι διεπαγγελματικές συμφωνούν τότε συμφωνώ και εγώ κύριε Υπουργέ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Σας ευχαριστώ κύριε Υπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του σχεδίου νόμου του Υπουργείου Αγροτικής Ανάπτυξης και Τροφίμων με τίτλο «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων επί της αρχής.

Ο Εισηγητής της Πλειοψηφίας, κ. Παππάς έχει ψηφίσει υπέρ.

Ο Εισηγητής της Μειοψηφίας, κ. Χνάρης, επιφυλάχθηκε.

Ο Ειδικός Αγορητής της Κ.Ο. του ΣΥΡΙΖΑ, κ. Κόκκαλης, επιφυλάχθηκε.

Ο Ειδικός Αγορητής της Κ.Ο. του Κομμουνιστικού Κόμματος Ελλάδας, κ. Μεταξάς, καταψήφισε.

Ο Ειδικός Αγορητής της Κ.Ο. «Ελληνική Λύση – Κυριάκος Βελόπουλος», κ. Μπούμπας, επιφυλάχθηκε.

Ο Ειδικός Αγορητής της Κ.Ο. «Νέα Αριστερά», κ. Ζεϊμπέκ, καταψήφισε.

Ο Ειδικός Αγορητής της Κ.Ο. «Νίκη», κ. Δελβερούδης, επιφυλάχθηκε.

Η Ειδική Αγορήτρια της Κ.Ο. «Πλεύση Ελευθερίας- Ζωή Κωνσταντοπούλου», κυρία Κεφαλά, επιφυλάχθηκε.

Ο Ειδικός Αγορητής της Κ.Ο. «Σπαρτιάτες», κ. Κόντης, επιφυλάχθηκε.

Στο σημείο αυτό ερωτάται η Επιτροπή γίνονται δεκτά τα άρθρα από 1 έως 33 του σχεδίου νόμου;

Τα άρθρα 1 έως 33 γίνονται δεκτά ως έχουν, κατά πλειοψηφία.

Ερωτάται η Επιτροπή αν γίνεται δεκτό το ακροτελεύτιο άρθρο.

Δεκτό κατά πλειοψηφία.

Τέλος, ερωτάται η Επιτροπή αν το σχέδιο νόμου γίνεται δεκτό και στο σύνολό του. Γίνεται δεκτό κατά πλειοψηφία.

Συνεπώς, το ως άνω σχέδιο νόμου του Υπουργείου Αγροτικής Ανάπτυξης και Τροφίμων γίνεται δεκτό επί της αρχής, επί των άρθρων και στο σύνολό του ως έχει, κατά πλειοψηφία.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Βέττα Καλλιόπη, Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 12.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ ΣΟΥΚΟΥΛΗ-ΒΙΛΙΑΛΗ**